نرخى دۆلار زۆر له‌م نرخه‌ى ئێستاى به‌رزتر ده‌بێته‌وه\nبانکی ناوەندیی عێراق رایده‌گه‌یه‌نێت، لە چەند مانگی داهاتوودا نرخی دۆلار بەرامبەر دینار دانابەزێنرێت، ئاماژه به‌وه‌شده‌كات سندوقی نەختینەیی نێودەوڵەتی رێنمایی عێراقی کردووە بەلایەنی کەمەوە نرخی یەک دۆلار بۆ 160 هەزار دینار بەرزبکاتەوە.\nئیحسان شەمران، جێگری پارێزگاری بانکی ناوەندیی عێراق لە كۆنگره‌یه‌كى رۆژنامه‌وانیدا رایگەیاند، لە چەند مانگی داهاتوودا نرخی دۆلار بەرامبەر دینار دانابەزێنرێت، نرخی دۆلار بۆ چەند ساڵێکی دیکە بە بەرزی دەمێنێتەوە.\nئاماژەی به‌وه‌شكردووه، نرخی نوێی دۆلار هیچ خراپییەکی نییە. سندوقی نەختینەیی نێودەوڵەتی رێنمایی عێراقی کردووە بەلایەنی کەمەوە نرخی یەک دۆلار بۆ 160 هەزار دینار بەرزبکاتەوە.\nئه‌وه‌شى خسته‌ڕوو، نرخی دادپەروەرانە بۆ یەک دۆلار دوو هەزار و 400 دینارە، بێ ئەوەی هیچ وردەکارییەکی دیکە بخاتەڕوو.\nئه‌مه‌ش لەکاتێکدایە، ناوەڕاستی مانگی کانونی یەکەمی ساڵی رابردوو، عەلی عەلاوی وەزیری دارایی عێراق دابەزینی بەهای دیناری عێراقی بەرامبەر دۆلاری ئەمریکی رایگەیاند و نرخی یەک دۆلار بوو بە هەزار و 450 دینار.


چاوپێکەوتنێک لەگەڵ د. کوردۆ عەلی دا … هەڵۆ بەرزنجەیی – Dengekan\nbyHalo Barznji\tDecember 20, 2018\tGeneral\nچەند پەیڤێکی پێویست:\nئەم چاوپێکەوتنە، بۆیەکمجار بەر لە زیاتر لە ٢٠ ساڵ پێش ئێستا لە گۆڤاری خوێندکاری کورد دا بڵاوکراوەتەوە. گۆڤاری ناوبراو،بەهۆی کەم دەرامەتییەوە بە تیراژێکی کەم دەردەچوو و بڵاودەکرایەوە. لەم سۆنگەیەوە باوەڕم وایە بەشێکی زۆری خوێنەری کورد و بگرە دۆستانی کاک کوردۆش چاویان پێنەکەوتووە. بۆ یادی ئەم ساڵی کۆچی دوایی گیانی پاک و مێژووی پڕ لە تێکۆشان و خزمەتی وشەی کوردیی هاوبیر کوردۆ ( ١٩٥٠ ـ ٢٠١٦)، بەچاکم زانی جارێکی تر بێ هەڵە و کەمووکوڕی تایپی بکەمەوە و پێشکەش بە ئێوەی ئازیزی بکەم.\nچاوپێکەوتنەکە تێروتەسەلە و لەگەلێ ڕەهەندی مێژوویی و سیاسی و ڕۆشنبیرییەوە و تیشکێکی هەمەلایەن دەخاتە سەر کۆمەڵێ بابەت و باسی جۆراوجۆر.\nهەڵۆ بەرزنجەیی ١٤/١٢/٢٠١٨ بەرلین\nچاوپێکەوتنێک لەگەڵ د. کوردۆ عەلی دا\n-١ با لە پرسیارە نەریت و باوەکەوە، بەکردنەوەی دەروازەی خۆناساندنتان بە کورتی بە خوێنەر دەست پێ بکەین.\nنەریت و باو وایە لە کن منیش خۆشتر دەبوو، گەر ئێوە ئەو ئەرکەتان کێشابا و وەک میوانێک بە خوێنەرانتان ناساندبام ، تا بواری ئەوەم نەبێت بۆخۆم بکەومە خۆھەڵکێشان و بەخۆدا ھەڵگوتن. لێ کە ئێوە نەیکەن، ناچارم خۆم بێمەگۆ. بەر لەھەرشت دەبێت بەوە دەستپێبکەم و بڵێم:\nھێندەی بیرم بڕ بکات و لەو دەمەوە، خۆم ناسیوە، ھەر نێوم (سەروەت محەمەد ئەمین) بووە. دیارە خۆم یادم نییە، لێ لە زاری داک و بابم بیستووە، گوایە شەوی بەفرەزۆرەکەی ساڵی پەنجا، لەگەڕەکی سەرچاوەی زەردیاوا(قەرەداغ) واقەواقم خستۆتە نێو ماڵە جوتێرێکی ڕووت و برسییەوە. پاشان دەرکەوت ئەو شەوە دەکاتە،٢٠/٢/١٩٥٠ لێ ھەر لەودەمەوە، بێ ئەوەی کەس پرسێک بە خۆم بکات، سێ تەوقیان بەتۆپزی لەگەردن ئاڵاندووم: تەنیا بەوەوە نەوەستاون کەبێ پرس و ڕازیبوونی خۆم کردوویانمە عێراقییش و موسڵمانیش، بەڵکە ڕۆژی لەدایکبوونی ئاسایی خۆشم پێڕەوا نەدیتراوە، یەکێکی قەڵب و ساختەیان بەسەردا ساخکردوومەوە. وەک صەدان ھەزار ھاوتەمەنی ھاودەردم ،٧/١ کراوەتە تۆماری ئەو ڕۆژە خەماوییەی تێیدا چاوم بەژیانی کۆیلەیەتی و پڕ چەرمەسەریی نەتەوە داماوەکەمدا ھەڵھێناوە.\nپاشان قەدەر بەرەو جیھانی بەرینی نووسینی ڕاپێچکردم، بۆ شوێن ونکێ، نێوی (کوردۆ عەلی) م بۆ خۆ ھەڵبژارد، کە دوور لە ئێستە، نێوی نھێنی سەردەمی حیزب حیزبێنەم بوو. ئێستا ئەم نێوەیانم زاڵترە و زۆر هەن تەنها بەو نێوەوە دەمناسن.لەسەردانەوەی (هەواری دڵان)مدا،ڕێک کەوتووە،کۆنە هاوڕێ و کۆنە ناسیاوی خۆم، دۆستی خۆیان ڕاسپاردووە،(کوردۆ عەلی) یان پێبناسێنێت،نەیانزانیوە (کوردۆ) هەمان(سەروەتە چاوشین)ەکەی کۆنە دۆست و ناسیاریانە.\n٢ـ سەرەتای خۆدۆزینەوەتان لە بواری خوێندنەوە و نووسیندا لە کوێوە دەست پێدەکات؟\nناتوانم تەواو تەواو داوی تاوی سەرەتای دەستدانە خوێندنەوەم دەستنیشان بکەم. ئەوە پرۆسێسێکی دوورودرێژە و بە چەند قۆناغێکدا تێپەڕیوە. کۆمەڵێک هۆکار، چەند برایەکی دڵسۆز، پەلکێشیان کردووم و بەو ڕێڕەوەیاندا بردووم. ئەوەی لێرەدا پێویستە پێیلێ بنێم و ئاشکرا دانی پێدا بنێم ئەوەیە کە من سەرەتای هەرزەکاری و لاوی، لەگێژاوی هەڵەشەیی و بزێوی و تەممەڵی و سەرلێشێواویدا، گێنگڵم دەدا. سەرتاسەری ساڵانی قوتابخانەم هەتا بەدەرنرام، یەکێک بووم لە قوتابییە خراپەکان. لە گشت وانەکاندا کۆڵەوار بووم، لێ لە داڕشتن و ڕێزماندا لە گشتیان کۆڵەوارتر ، ئیدی ڕێزمانی هەر زمانێک دەبا،با ببا. بۆیە نەبەخەیاڵی خۆمدا دەهات و نە بەبیری کەسدا، کە من ڕۆژێک لە ڕۆژان ببمە نووسەریش و دکتۆریش لە زمانەوانیدا.\nدەگەڕێمەوە سەر پرسیارە سەرەکییەکەتان. هێندەی یادم بێت، چێژی شیعری کوردیی و شەیداییم بۆ خوێندنەوە و عەوداڵ بوونم بەدووی ئەدەبدا، لە جوامێریی دووکەسەوە چەکەرە و شکۆفەی کرد:\n١ـ کوڕێکی قۆشمەی قسە قیتی هەمیشە دەم بە خەندە بووە هاوڕێم، یادی بەخێر نێوی مامۆستا (عەبدوڵڵا ڕەمەزان)بوو. کەشکۆڵێکی نایابی شیعری کوردیی بۆ خۆی نووسیبووەوە، تەنها بەوە لێمڕازیی نەدەبوو کە کەشکۆڵەکەی وەخوێنم، بەڵکە بە کام و تامیشەوە، هۆنراوە پڕ چێژەکانی بۆ لێکدەدامەوە و گەلەکجاریش بەدەم لاسایی (شوکروڵڵای بابان) ەوە بۆی دەخوێندمەوە:\nبەداوە، گرژ و خاوە، یەعنی ئاڵۆزاوە زوڵفەینی\nدوو تاوە، دوو سییان و شێوەکەی شێواوە زوڵفەینی\nنەک هەر ئەوە، بەڵکە بە تۆپزی ناچاری شەڕشیعریشی کردم و بۆیەکەمجار بۆ تۆڵە و لە داشۆرینی خۆیدا،\nشیعرم ڕێکخست، لێ دیارە شیعری بێچێژ و هەرزەکارانە.\n٢ـ پورزایەکم کە نێوی (حاجی عەباس) ە،کتێبخانەیەکی ئاوەدانی هەبوو. سەرجەمی دیوانەکانی(قانیع) ی لە تاقە بەرگێکدا جەززوبەند کردبوو، زوو زوو لێم قەرز دەکرد و چێژێکی سەیرم لێدەچەشت و هەرگیز لێی تێر نەدەبووم، تایبەت شیعرە کاریکاتێرەکانی،ئێستاش زۆربەیانم هەر لە بیرە. جگەلەوە هەموو ژمارەی گۆڤارەکانی (پەیام)و(تووتن)و ڕۆژنامەکانی (ژین)و(ژیانەوە)م، هەر لەوماڵە ئاوەدانەدا چنگ کەوت و گشت لە گشتیانم خوێندنەوە.\nپێموایە ئەو دوو برا جوامێرە، بێ ئەوەی بەخۆبزانن، یەکەم مامۆستای ئەدەبیم بوون و هەر ئەوان بە شیری ئەدەب و زانست مەڵاشوویان هەڵدامەوە و فرچکیاندام و پاشان بڕێک برای دڵسۆزی دیکەش، ئەو ئارەزووە تازە چرۆیەیان تیفتیفە دام. من لە بوونمدا وەکی ئەمەی هەم، سا ئیدی چاکبم، یا خراپ، دروستکراوی دەستی کۆمەڵێک برای بەنرخ و دڵسۆزی خۆمم. هەتا هەم، منەتبار و قەرزارباریانم، بێ ئەوان و کۆمەك و دەستگیرۆیی ئەوان، ئەستەم بوو توانیبام ئاوها چێژ لە ژیان وەربگرم و خۆ بدۆزمەوە و خزمەتێک بە نەتەوەکەم بکەم، دیارە لە حاڵەتێکدا گەر ئەو کەمە نووسینانەم، بپەژێردرێن و بە خزمەتێک لێم قبوڵکرێن.\n٣ـ خولیای گەورەتان لە خوێندنەوەدا چییە؟\nگەر مەبەستتان لە خولیا، ئارەزوو و چەشی خوێندنەوە بێت، ئەوا لەودەمەوە کە دەستم داوەتە خوێندنەوە، بەچەند قۆناغێکدا تێپەڕیوم و هەر قۆناغەش خولیا و ئارەزوویەکی جوداوازم هەبووە. وەک پێشان گوتم ،سەرەتا لە شیعرەوە تێهەڵچوم، تا زانستگەشم تەواوکرد، زۆربەی کاتەکەمم بە شیعر خوێندنەوە دەبردەسەر و کام شیعر باشبا، بەخۆی دەچووە بەرم. یادمە ساڵانی پاش هەرەسە ئەژنۆشکێن و هیوا هەڵتەکێنەکە، کە برای زێدە ئازیز و مامۆستای هێژام، کاکە شێرکۆ بێکەس لە یەخسیریی و دەستبەسەریی عەجاج و سەبوون و سەرابەکەی ناحیەی (بەغدادی) بەسەردان دەگەڕایەوە،من شایی لە دڵمدا دەگەڕا. زوو زوو سەیران و کۆڕی دانیشتنی سەر کانی و ئاوەکەی (قووڵەڕەش) ی پشت ئەزمەڕمان ڕێکدەخست، ئەو نوێترین شیعری شیرینی خۆی دەکردە لاوک و لانک و خەم و ژان و ئازارە بێکۆتاییەکانی زادەی هەرەسی ڕادەژەنین و دەیلاواندنەوە، بەو دەنگە بەسۆز و هەستهەژێنەی خۆی کۆچ و خەوی چەند ساڵە و بڵباس و دەیان شاکاری دیکەی بۆ دەخوێندینەوە و منیش بەدیارییەوە هەڵدەتووتام و پڕ بە ڕۆح و هەستم چێژی ئەو گەوهەرە نرخدارانەم هەڵدەمشت و ساوائاسایی دەگریام و هۆن هۆن فرمێسکم هەڵدەڕشت.\nلێ ئێستەکە بەروبووی شیعر هێندە بۆرکراوە، کە گەلەکجار لە ڕۆژنامەکاندا، لەتەک لاپەڕەی وەرزشدا، لاپەڕەی شیعریش تەرکدەکەم. لەسەروەختی هاتنە ئەوروپامەوە و لەو دەمەوە دەستمکردە خوێندن و سیاسەتم وەک تەرخانی دووەم هەڵبژارد، ئیدی خوێندنەوەی سەرچاوە سیاسییەکان، بەتایبەت و پلەی یەکەم ڕەخنە لە بیر و ڕێبازی خز و هەڵدێری مارکسیزم لینینزم، بوونە خولیای هەمیشەییم و هەتا هەرەس و ئاشبەتاڵی بیر و بزووتنەوەی کۆمۆنیزم هەرەسی بەدەستمایەی ڕۆشنبیرییم نەهێنا، من بۆ ئەو بیر و بزووتنەوەیە بەئەمەک مامەوە و قەت لە ڕەخنە و نوقورچی ڕەوا بێبەشم نەکرد. هەرچەندە ئێستەکە هەستێکی دوو فاقانەم بەرامبەر بەو بیر و ڕێبازە لەکن ڕسکاوە، لەناخەوە خەمبار و دڵتەنگم بە داڕمانی، چونکە فەرمایشتی وڵاتانی سەرمایەدار و بەرژەوەندپەرستی ئەوروپا سەرکەوت و مەیدانیان بۆ چۆڵ بوو، تا بەکامی دڵ تەراتێنی تێدا بکەن. لە قوڵایی دڵەوە شادم بە داڕمان و هەرەس و ئاشبەتاڵی ، چونکە بیرێکی تۆتالیتێری، مرۆڤ چەوسێنەری، خوێنڕێژی، دەستبڕ، سەرنگرێ بوو، هیچ قسەی بۆ مارکسپەرسست و کۆمۆنیستی مەلابەزێنی کورد نەهێشتەوە و لەدەست فەتوای بێتام و وەڕستکەریان ڕزگارمان بوو.\nلەپاڵ سیاسەت و ئەدەبدا، چێژێکی زۆر لە فەلسەفەش دەچێژم، جگە لە فەلسەفەی گریکی کۆن، شەیدایەکی سەوداسەریی بیروبۆچوونە فەلسەفییە بەنرخەکانی سێر(کارل پۆپە)م.\n٤ ـ چ نوسەرێکی کورد کاری تێکردوون؟\nباشتر وایە بفەرموون چ نووسەرێک کاری تێنەکردوویت! بەبڕوای من مرۆ هەرچی دەخوێنێتەوە، کەم تا زۆر، کاری تێدەکات، بەڵام دوو جۆر کارتێکردن هەن، چاک و خراپ. بۆ نموونە هەیە لە قۆناغێکی تەمەن و بیر و ژیانمدا، بە مامۆستای خۆمم زانیوە و زۆریش کاری تێکردووم، لێ کارێکی نەرێتی، چونکە زێتر جوێن و تەسکبینی و تەنگەتیلکەیی لێوە فێربووم. ئەوەش کارتێکردنە، بەڵام بەبارە دزێو و بەد و خراپەکەیاندا. هەشن گەلەک شتیان لێوە فێربووم، گەر لیستەی نێویان ڕێکبخەم ڕەنگە زۆر درێژە بکێشێت. ئەوانەی بەتامەزرۆییەوە نووسینم خوێندونەوە و چێژ و سوودی زۆرم لێوەرگرتوون، بە پلەی یەکەم ئەم مامۆستا هێژایانەن:\nمەسعود محەمەد، هەژار، هێمن، هەردی، شێرکۆ بێکەش، شوکور مستەفا، عەزیز گەردی، سەعید ناکام، عەوڵای حەسەنزادە، عەوڵا پەشێو، کەمال مەزهەر، عەبدولرەقیب یوسف و گەلێکی دی. هەڵبەت دەستڕەنگینی و کارتێکردنی نووسەر، بە کەموزۆری بەرهەمی نییە، بەڵکە بە شێواز و چەشن و زمانی نووسینەکەیەتی. هەر بۆ نموونە شەهید ڕەوف زوهدی تەنها بە تاقە شاکارێ( بۆ لە هەقە کەوتنە تەقە؟)، لە کن من هێندەی تر خۆشەویست و پایە بڵند بوو.\n٥ـ خۆتان لە چ خانەیەکی فیکریی و جیھانبینی فەلسەفی دا دەبیننەوە؟\nمن لایەنی کەم لەم قۆناغەی ژیانم و بەدواوە، ھیچ ڕێباز و فەلسەفەیەک لەخۆ ناکەم بە تەوق و بەتاقە ڕێبازێکی فەلسەفی قنیات ناکەم. جیھان لای من باخچەیەکی ڕەنگینی ھێجگار فراوانی پڕ لە گوڵە، گەرەکمە بەکامی دڵ، تێرتێر پڕ بە سیپەلکەکانم ، بۆنی خۆشی تاقە تاقەی جوانترین گوڵ ھەڵمژم. بە باوەڕ و قەناعەتی من، سەردەمی قۆرخکردن و لەسەرخۆکردنە ماڵی ، تاقە ئیدیۆلۆژییەک، بەسەرچوو. ھیچ ڕێبازێکی فیکری خۆی بەتاک و تەنھا ناتوانێت ببێتە ڕەچەتەی چارەی دەرد و ئازاری میللەتان و گشت زامەکانیان ساڕێژکات. دەروێشگەریی و دەرگە و پەنجەرەی ئیدیۆلۆژی لەسەرخۆ داخستن و ھەڵکوڕمان لەسەرتاقە ڕێچکە و تاقە ڕێبازێکی فەلسەفی، سەرکڵۆمکردنی دەرگا و گرتنی شنەی ھەوای پاقژ و بواری کەشێکی ئازاد و فرەچەشن لەخۆ، بیرەکە کرمەڕێز دەکات. ئەو ئەستێرکەی چیدی جۆگە ئاوی نەڕژێتەسەر، لیخن دەبێت و قەوزە دەگرێت و پاشان بۆگەن دەکات.\nنووسین و خوێندنەوەی مێژوو، بۆ پەند و عیبرەت وەرگرتنە لە ھەڵە و ھەڵەشەیی خۆ و کەسان و لایەنەکانی دی. پێموایە چارەنووسی تاڵ و ماڵی وێرانی کۆمۆنیستان ، زایەڵەی زەنگی خەتەر بێت، بۆئەو لایەن و کەسانەی لەخەوی غەفڵەت وەخەبەر نایەنەوە و ھێشتا ھەر دووی تراویلکە کەوتوون.\nئەمە نابێت بە ڕاڕایی و سەرلێشێواوی لێکبدرێتەوە، چونکە من باوەڕم وایە، ھەرچی بیر و فەلسەفەی کەڵکگرە، دەبێت بخرێتە خزمەتی مەسەلەی ڕەوای نەتەوەکەمانەوە. بەر لەھەر شت دێموکراسێتی و کەشێکی ئازاد، وەکی ھەوا و خۆراک بۆ میللەتەکەمان پێویستن. کوردکوشتەی دەستی دیکتاتۆرانە، بۆیە دەبێت لەگشت میللەتێکی دی زێتر دژە دیکتاتۆر و پاسەوانی دێموکراسێتی بێت، چونکە تەنھا لەسایەی دێموکراسێتیدا تروسکەی ھیوایەک بۆ کورد ھەیە. من لە قەناعەتەوە باوەڕم بە دێموکراسێتی ھەیە و پێموایە تەنھا سیستەمێکە کە دەتوانێت کۆتایی بە بەدبەختیی میللەتەکەمان بھێنێت، لێ دیارە مەبەستم دێموکراسێتییەکی ڕاستەقینەی بێ غەل و غەشە، دێموکراسییەکی ماقوول، کە نە لێی داقەپێندرێت و نەبگاتە ڕادەی بەڕەڵایی و ببێتە گاڵتەجاڕیی.\n٦-باری ڕۆشنبیریی کوردیی، چ لە وڵات و چ لە ھەندەران لە چ پلەیەکدا دەبین؟.\nلەو ھەڤپەیڤینەدا کە ڕۆژنامەی «ئاڵای ئازادیی» ھاوینی ١٩٩٦ لە سلێمانی دەگەڵی کردم، باری ڕۆشنبیریی ئەم سەردەم و قۆناغەم بەو سەردەمە شوبھاندووە کە لە مێژوودا بەسەدەمی تاریکی « الفترە المظلمە» نێودەبرێت. لە مێژووی نوێی کورد دا، قەت کورد: « دیارە مەبەستم کوردی باشوورە» ھێندە بواری ئازادانەی نەبووە، بەڵام ئاخ بەدەست مرۆڤەوە بایە، بەدەستی کەسانێکەوە بایە کە سەریان لە سیاسەت، لە خوێندەواریی، لە ڕۆشنبیریی، لە سەدەی ئەتۆم و ساتەلیت و گەیشتنە ئەستێرەکانی دی، دەرکردبا، ئەلیرەم عەقڵ و ئیگرەم بێژرەم ویژدانیان ھەبایە و چیدی ئەو میللەتە بەدبەختەیان نەکردبا ئامڕاز بۆ گەیشتنە ئارمانجی لێڵ و گڵاویان. ئەو پووڵەی بە فیشەک و بۆمبا و تۆقتۆقەی دەدەن و بەسکی برسیی و بەسنگی ڕووت و داچەکاوی ڕۆڵەی کوردییەوە دەنێن، بە نان و قەڵەم و گوڵ و کاغەزیان دابا و منداڵانی بێبەشی کوردیان پێ فێرەخوێندن و خوێندنەوە کردبا و بە شیری کوردایەتی فرچکیان دابان و تۆوی خۆشەویستی و کوردپەروەرییان لە نێودا وەشاندبان، نەک خۆخۆیی و خۆخۆریی و تاقم تاقمێنە . چش لە ژیانی ئەم ھەموو وەچە خێرنەدیتووەی ئەوڕۆ، بەزەییەکیان بەحاڵی وەچەکانی داھاتوودا ھاتبایەوە. لێ صەد حەیف و مەخابن، ئەوانە خەون و ئاواتی پەتی و دوورەدەستن و ھاتنەدییان لەم حاڵ و بارەدا و لەسایەی ئەو دەستە و تاقمانەدا، زۆر ئەستەمە.\nدەربارەی باری ڕۆشنبیریی لە کوردستانی خواروودا ، تاڵانفرۆشکردنی ئەو ھەموو کتێبخانە ناوازانەی ئەو خەڵکانەی دەیان ساڵە کتێب کۆدەکەنەوە، قات و قڕیی کتێبی نوێ و نەبوونی گۆڤارێک، ڕۆژنامەیەکی ماقوول، کە نەبووبێتە سەکۆ و بڵندگۆی شەڕەجوێنی حیزبانە، بەدبەختی و نەھامەتییەکە ئاشکرا دەکەن. نووسەران و ڕۆشنبیران، ئەوانەیان کە ویژدان و قەڵەمی خۆیان بە گەنجی قاروون نافرۆشن و نابنە فیقەنەی ئەم تاقمە سیاسییە، یاخود ئەو تاقمەی دی، لانەواز و برسی و نەدارن و دەبێت لە ھەڵپەی بژێو پەیداکردندا بن و سەرقاڵی گیرخستنی کوتەنانێکی بێمنەت بن. لەبارودۆخی ئاوھادا، نووسەری برسیی ھەژبەسەر، چۆن بیپەرژێتە سەر خوێندنەوە و نووسین. تروسکەی کامەھیوا، وزەو تین و گوڕ بەدڵ و ھەستی ناسکی ببەخشێت.\nلێ لە ئەوروپاشا ھێند گۆڤار و ڕۆژنانە و کتێبی کوردی زۆربوون، کە مرۆ پێڕاناگات گشتیان بکڕێت و وەیانخوێبێت. دیارە لە ڕووی بابەتەوە زۆربەیان لاوازن و نێوەڕۆکێکی بێ پێزو بێ ھێزیان ھەیە.سەرەڕای ئەوەش لە سایەی چاوی زیتی ژەندرمە و یاساوڵی سنوورە سەپێندراوەکاندا، ژمارەیەکی کەمیان لێدەگەنەوە وڵات و ئەوەشی دەگاتەوە، دیارییە و بۆ فرۆشتن دەست نادات، کێ کتێبی گرانبەهای چاپی ئەوروپای پێدەکڕدریت؟ گۆڤار و ڕۆژنامەکان ، کۆششی مەردانەی تاکە کەسانن. بۆیە زۆربەیان میکانیزمی بەردەوامی و خۆڕاگریی و ھەناسەی درێژیان نییە، چۆن پەیدابوون، بەهەمان شێوازی خێرا سەریان تێدەچێت.\n٧- دیاردەی پەرش و بڵاوی و ژمارە زۆریی ڕۆژنامە و گۆڤار و بڵاوکراوەی ئەوروپا، بەسوود بەخش یاخود زیان بەخش دەبینن؟\nبەرلەھەرشت دەمەوێت جەختی ئەو ڕاستییە بکەم و بڵێم دیاردەی ئەو ژمارە زۆریی ڕۆژنامە و گۆڤارە کوردییانە لەئەوروپادا، بەشتێکی زۆر سروشتی و ئاسایی دەبینم. ئەمیش قۆناغێکە و تەجرەبەیەک لەژیانی ڕۆشنبیریی و دوورە وڵاتیی. پاش ئەو ھەموو ساڵانەی کپکردن و خامۆشکردن و کلیلەدانی گشت زار و دەنگێکی ئازاد ، لەگشت کوتەکانی نیشتمانە ژێردەستەکەماندا، شتێکی ئاسییە گەر مێرخاسە بەتەنگەوە ھاتووە دڵ پڕ لەژانەکانی نەتەوەکەمان، ئازاری پەنگخواردووی ھەناویان بە ڕۆژنامەیەک گۆڤارێکی تایبەت بەخۆ، دەربڕن و ھەرچی دڵیان دەخوازێت ھەڵیڕێژن.\nھەڵبەت ئەمە ئەوە ناگەیەنێت کەمن ئەو پاشاگەردانی و ھەرکەس بۆخۆییەم پێباشە، نەخێر ؛ دەگەڵ ئەوەشدا کە پێموایە شتێکی سروشتییە و بمانەوێت و نەمانەوێت قۆناغێکە و ھەر دەبێت بیبڕین، لێ گەر بەمن بایە بەدڵ تامەزرۆم گشت ھێز و توانا و بەھرە ژێھاتووەکان یەکخرابان و پێکڕا لایەنی کەم ھەفتەنامەیەکی، سەربەخۆی ، کوردانە و گۆڤارێکی ئازادی ڕێکوپێکی مانگانەمان ھەبایە. زۆری و فرەچەشنیی خۆی لە خۆیدا دیاردە و ئاکامێکی چاکە، بەومەرجەی توخم و چەشنەکانی چاک بن. لێ کورد ھەر بە تەبییەت دژی« زۆر بێ و بۆر بێ» بووە.\nنابێت ئەوەش لەیادبکەین کە لەنێو ئەو لێشاوەدا، کۆمەڵێک ئەستێرەی گەشیش ھەڵکەوتوون و ھێشتا ھەر جریوەیان دێت و گەشگەش دەرەوشێتەوە و بڕێکیان مێژوویەک نێوێکیان بۆخۆیان دروستکردووە و ھەقە ھەموومان شانازییان پێوە بکەین و دەستخۆشانەیان لێبکەین، لەوانە ھەر بۆنموونە: مامۆستای کورد، یەکگرتن« کەئێستا بە ھیممەتی چەند ڕۆشنبیرێکی ژێھاتوو لە بەرگ و شێوازێکی ڕێکوپێکتردا بە نێوی ڕەھەند ەوە بڵاودەبێتەوە». ڕابوون، ھەڵوێست و پەیف و ھەنگاو و ھەتاو و گزنگ و گەلێکی دی.\nھەرچەندە بەداخەوە زۆربەی ئەو ھەوڵانە ھیممەتی تاکەکەسیان لە پشتەوەیە و بەھۆی تەنیا باڵیی و پێڕانەگەیشتنی سەرنووسەرەکانیانەوە، پشووکورتیلە و کەم تەمەنن، لێ بێسوود نەبوون و ھەریەکەیان بەشیخۆی و بە پێی توانای خۆی خزمەتی مەسەلەکەیان کردووە، دەنا با بیرێک لە باخچەی ڕۆشنبیریی کوردیی، بێ لەو گوڵیڵکانە بکەینەوە، ئەودەمە دەبینین چەند بێ ڕەنگ و بۆ و چەند سیس و ژاکاو دەنوێنێت.\n٨- گەلێکت لەو بەرھەمانەی بە زمانی ئەڵمانی لەسەر کورد نووسراون، لەباش و خراپ خوێندووتنەوە. بەدیدی ئێوە ئاڵەمان تا چڕادەیەک لە دۆزی کورد تێگەیشتووە؟\nمن ئەو نووسینانە دەکەمە دوو دەستەوە: لێکۆڵینەوەکان لە گەشتنامەکان جودا دەکەمەوە گوتارەکانیش لە کتێبەکان. دەمێنێتەوە سەرئەوەی کێ ئەو گوتارە، یاخود ئەو کتێبەی نووسیوە و بە چ مەبەستێک؟ چونکە زڕەزانستکار ھەن بەمز و فەرمانی داگیرکەرانی کوردستان کتێبیان نووسیوە و ڕاستییەکانیان بە ئاشکرا شیواندووە، شاکارەکەی ئەم دوایتەی پرۆفیسۆر فیگل نموونەیەکە بۆ بێویژدانیی و بەکرێگێراوێتی بڕێک لەو زڕە زانستکارانە.\nدەنا ھەرچی بە مەبەستی تێکدان و شێواندن و بۆ دڵڕازیکردنی دوژمنانمان نەنووسرابن بوونییان بە باش و سوودبەخش دەزانم، بێ ئەو کتێب و گوتارانە، کێشەی گەورەترین میللەتی بێدەوڵەتی ئەم تۆپی زەوییە، کەنتر دەناسرا و کەمتر لای لێدەکرایەوە. با کارل مای صەد و ھێندەساڵ لەمەوبەر «بەنێوکوردستانی دڕندە» یدا نە نووسیبا، ئێستا کام ئاڵەمان کورد و کوردستانی دەناسی؟.\nبە شێوەیەکی گشتیی زۆربەی زۆری ئەو نووسینانەی دەربارەی کورد نوسراون دەچنەخانەی گەشتنامەکانەوە، ئەوانەش کەمترزانیاریی و ھەڵشێلانی بابەتانە و زانستانە دەگرنەخۆ. دیارە گشتیان وەک ھەواڵنامەکەی مۆلتکە و لێکۆڵینەوەکەی ئۆسکارمان و ھەڵشێلانەکەی گیونتەر دێشنەر نیین. جگە لەوانە زۆربەی ئاڵەمانزمانیش خوێندەواری ڕەشۆکین و خەریکی کار و بژێو پەیداکردنی خۆیانن و نایانپەرژێت و نایانەوێت بچنە بنج و بناوانی زۆر مەسەلەی ئالۆزەوە.\nخوێندنەوە لای زۆربەیان بۆ خۆخڵافاندن و کات بەسەربردنە. سەرچاوەی زانیارییان دەربارەی ژیان و گەردوون، ڕۆژنامە تووڕەھاتە بێ سەروبەرەکانە و ئەوانیش زێتر هەواڵی ڕۆژانەی پڕوو و پووچ و بێبایەخ بە شێوازێکی سادە و ساکار و کورت و کلک و گوێکراو ، ڕادەگەیەنن.\nئەوروپی بە گشتی و ئاڵەمان بەتایبەت، کەمتر مەیل و ئارەزووی خۆخەریککردنیان بە مەسەلەیەکەوە ھەیە کە راستەوخۆ پەیوەندیی بە خۆیان و بەرژەوەندییانەوە نەبێت . بەداخەوە لە تەجرەبەی ئەم بیست ساڵەف ژیانی کولەمەرگیی ئەوروپامدا، بەدەگمەن کەسێکم تووشھاتووە وەکی پێویست، کوردی ناسیبێت، زۆربەی ھەرە زۆری ئەوانەی نێوی کوردیان بیستووە و دەزانن میللەتێکیش بە نێوی کوردەوە ھەیە، قەرزارباری « کارل مای» ن.\n٩ – سیاسەت بە گشتیی تەوەری ھەرەسەرەکیی نووسینەکانت دەگرێتەوە، نووسەری دوور لە سیاسەت تا چ ئەندازەیەک سەدکەتووە لە جێبەجێکردنی ئەدکی و بەجێگەیاندنی پەیامەکەی؟ ئیلتیزامی فیکری تا چ ڕادەیەک بۆ نووسەر پێویستە؟\nکورد بە ڕۆشنبیر و ڕەشۆکییەوە، بە نووسەران و خوێندەوار و نەخوێندەوارانییەوە، سیاسەت بۆتە چارەنووسیان و بە زۆری زۆرداری بەسەریاندا سەپێندراوە، چونکە بواری بێلایەنییان بۆ نەھێڵدراوەتەوە و تێوەگلێندراون . کە جوتێرێکی ھەناسەسارد لە ئاشیانەکەی دەردەپەڕێندرێت و ماڵی کاولدەکرێت، یاخود تفەنگێکی بەزۆر دەدرێتێ و دەکرێتە جاش و پاسەوانی گوندەکان، یانی ھەڵبژاردەی بۆ نەھێڵدرێتەوە و بە تۆپزیی سیاسەتاوی کرا.\nئێمە ھەر کاممان دەگریت، ھەر لەمنداڵییەوە پێوەبووین و نەمانتوانیوە تەنھا تەماشاچی ڕووداوەکان بین و دوورەپەرێز ڕاوەستین، ھیچ نەبێت لە دڵی خۆماندا بەسەرکەوتنی پێشمەرگە و بە بەزاندنی داگیرکەرەکە، دڵشاد و کەیفخۆشبووین. ئەوە کەمترین ڕادەی تێکەڵبوونە بە سیاسەت. نووسەرەکانیشمان ڕۆڵەی ئەو میللەتەن و بە حسێب دەبێت ڕۆشنبیرترین دەستە و تاقمی بن، چما دەشێت ئەوان دوورەپەرێز و دوورە سیاسەتبن؟ دیارە دەبێت ئەوان لە گشت کەس زێتر تێکەڵی سیاسەت بن، ھەتا ئەو ڕادەیەی دەبنە نوێنەری ڕاستەقینەی بەرژەوەندییەکانی میللەتەکە و ویژدانی زیندوویی و ڕەقیب بەسەر کۆڕ و کۆمەڵە سیاسییەکانەوە و ئافەرین و دەستخۆشانە لە ڕەفتاری چاکیان و نەفرەت لەھەڵە و ھەڵنووتانیان دەکەن.\nمن پێموایە نووسەری نامولتەزیم وەک سەربازێ بێ چەکی بەرەی جەنگ وایە. بەڵام پرسیاری گرنگ ئەوەیە: چۆن ئیلتیزامێک و ئیلتیزام بە چییەوە؟ بە بڕوای من نووسەر، گەر نووسەری ڕاسرەقینە بێت، دەبێت ئیلتیزامی یەکەمی بە خامەکسیەوە بێت و خامەکەشی ئیلتیزامێکی پتەوی بە ویژدان و ھەست و ھۆشییەوە ھەیە.\nدیارە بەحوکمی کارەکەی و بەزەبری ئاستی بەرزی بیر و ھۆشی پلەوپایەی ڕۆشنبیریی و ئاسۆی فراوانی ھەستی ، دەبێت ئیلتیزامی یەکەمی بە بەھا مرۆڤایەتییەکانەوە بێت و پاڵپشت و پشتگیریکەرێکی شێڵگیری داد و ھەق و ڕاستی و ڕەوایی بێت، پشتیوانی گشت لاواز و غەدرلێکراو و ماف پێشێلکراو و لێقەوماوێک بێت. ئیدی ئەو ماف پێشێلکراوە، کوردی نێودەنێیت، یادەعبایەکی دی، چ لەمەسەلەکە ناگۆڕێت. گرنگ ئەوەیە نووسەر، نووسەری راستەقینە بێت، پەیامبەری قۆناغەکەی خۆی بێت و پێش کات و سەردەمەکەی خۆی بکەوێتەوە و بەهەستی ناسکی پێشبینی ڕووداوەکان بکات و ڕێبەر و چاوساغی میللەتەکەی بێت. ئەمە خۆی لەخۆیدا بەشدارییەکی چالاک و ڕاستەوخۆیە لە سیاسەت دا و بەجێگەیاندنی پەیامەکەیەتی بە شێوازێکی ماقوول و سەرکەوتووانە. کەواتە من ئیلتیزامی فیکری بۆ نووسەر بە پێویست دەزانم، گوتم ئیلتیزامی فیکری، نەک ئیلتیزامی حیزبی، لایەنی کەم لەم کات و سەردەمی بارە سیاسییە ئاڵۆز و شێواوەی کورددا، دەنا لەبازنەی نووسەری میللەتەوە، گەوێک دێتەخوار و دەبێتە عەرزوحاڵنووسی حیزبێک و بڵندگۆی لایەنێک و برغوویەک لە ئامێری ئەو ئاشەی بە خوێنی کورد دەگەڕێت.\nPrevious حەکیم کاکەوەیس، بۆ کوردبوون بووە قەقنەس … هەڵۆ بەرزنجەیی\nNext كه تۆ دێی … یاسین برایم\nتووڕه‌یی و کێشه‌کانی سه‌باح ره‌نجده‌ر له چیدایه؟! … نوره‌د‌ین که‌مانگه‌ر\nپه‌راوێزخستن و په‌راوێزخراو ئه‌ده‌ب و رۆشنبیری به نموونه … سمكۆ محه‌مه‌د\nلە یادی هەژدە ساڵەی تیرۆری پێنج ئینسانی کۆمۆنیستدا….موزەفەر عەبدوڵا\nقەسیدەی خەونێک لە خەونەکانمدایە.. ستیڤان شەمزینی\n…ده‌زگای خێرخوازییه یان ئۆرگانی حزبایه‌تییه؟ ئه‌حمه‌د ره‌جه‌ب\nگفتوگۆ لەگەڵ نووسەر مەریوان سەڵاح حیلمی\nتێگەیشتنى بازنەیى لە کۆمەڵە شیعرى (تاریک، بەقەد درەوشانەوە، تاریک)ى کەریم دەشتى


وەزیرى ناوخۆ: کامێراکانی چاودێری نادرێت بە کەرتی تایبەت\n9/8/2021 - 17:29\nوه‌زیری ناوخۆی حکومەتی هه‌رێم رایگەیاند: پڕۆژه یاسایه‌ك بۆ رێكخستنی كاری كۆمپانیا ئه‌منییه‌كان ئاماده‌كراوه و دوای ده‌رچوونی ئه‌و یاسایه له په‌رله‌مان كاروباری كۆمپانیا ئه‌منییه‌كان به یاسا رێكده‌خرێن.\nئه‌مرۆ دووشه‌ممه 9/8/2021 رێبەر ئەحمەد وەزیری ناوخۆی حکومەتى هەرێمی کوردستان لە کۆنگرەیەکى رۆژنامەوانیدا لە پەرلەمانی کوردستان رایگەیاند: ئەمڕۆ لە پەرلەمان تاوتوێی کۆمپانیا ئەمنییەکانیان کردووە و تێکەڵییەک و بۆشاییەکی یاسای لە کاری کۆمپانیا ئەمنییەکاندا ھەبووە.\nوەزیری ناوخۆ لەگەڵ لیژنەی ناوخۆ و ئاسایش لە پەرلەمانی کوردستان دەربارەی پڕۆژەیاسای کۆمپانیا ئەمنییە تایبەتییەکان کۆبوونەوە، لە كۆنگره‌یه‌كی رۆژنامەوانیدا رایگەیاند: ئەو پڕۆژە یاسایە هەلی کاری زۆر بۆ گەنجان دەرەخسینێت، هەر کەسێك مووچەخۆری حکومەت بێت ناتوانێت لە کۆمپانیا ئەمنییەکان کار بکات ئاسکراشیکرد لە هەرێمی کوردستان نزیکەی 68 کۆمپانیای ئەمنی هەیە کە دەبێت دوای دەرچوونی یاساکە خۆیان لەگەڵی بگونجێنن.\nوه‌زیری ناوخۆ گوتیشی: بڕیاردراوە کە دەبێت کارمەندی کۆمپانیا ئەمنییەکان موچەخۆری حکومەت نەبن، راشیگه‌یاند: ئەمە رێکخستنی بوارەکەیە و هەلی کاری زۆر بۆ گەنجان دەرەخسێت و لەو شوێنەی کارمەندەکە کاردەکات دەبێت لە ژێر یاسایەکدا بێت.\nراشیگەیاند: لە کابینەی نۆیەم سەرۆکی حکومەت گرنگییەکی تایبەتی بەوە داوە کە رێکخستنەوە لە کۆمپانیا ئەمنییە تایبەتەکان بکرێت.\nله‌باره‌ی پێدانی كامێراكانی چاودێری به كه‌رتی تایبه‌ت، دووپاتی كرده‌وه كه کامێراکانی چاودێری نادرێت بە کەرتی تایبەت.\nله‌باره‌ی نه‌خۆشی ڤایرۆسی كۆرۆنا، رێبەر ئەحمەد وەزیری ناوەخۆی حکومەتی هەرێمی کوردستان رایگەیاند: رەوشی تووشبوون بە ڤایرۆسی کۆرۆنا لەئاستێکی بەرز دایە رۆژانە زیاتر لەدوو هەزار هاووڵاتی لەسەر ئاستی هەرێمی کوردستان تووشی ئەم ڤایروسە دەبن هاوکات چەندین هاووڵاتیش بەهۆی ئەم ڤایرۆسەوە گیان لە دەست دەدەن تاوەکو ئێستا ئەو رێکارانەی لیژنەی باڵای بەرەنگار بوونەوەی ڤایرۆشی کۆرۆنا گرتوویەتیە بەر بەشێوەیەکی سنووردارە لەئەگەری چاودێری کردن و بەدواداچوونی راپۆرتی رێکخراوی تەندروستی جیهانی و وەزارەتی تەندروستی و بەرزبوونەوەی ژمارەی زیادبوونی مەترسیەکانی ڤایرۆسی کۆرۆنا رێکارەکان گۆرانکاریان بەسەر دادێت.


د. هادی عه‌لی\nئاشكرایه كه‌پرسی سه‌ربه‌خۆیی و دامه‌زراندنی ده‌وڵه‌ت خه‌ونی له‌مێژینه‌ی گه‌له‌كه‌مانه و ڕه‌نگه هیچ نه‌ته‌وه‌یه‌ك ئه‌وه‌نده‌ی كورد باج و قوربانی له‌پێناو نه‌دابێت. هه‌وڵه‌كان بۆگه‌یشتن به‌م ئامانجه لانی كه‌م له‌سه‌روبه‌ندی جه‌نگی جیهانی یه‌كه‌م و لێك هه‌ڵوه‌ه‌شانه‌وه‌ی ئیمپراتۆریه‌تی عوسمانیه‌وه ده‌ستی پێكردووه. به‌ڵام به‌داخه‌وه هیچ كام له‌وهه‌وڵانه تائێستاشی له‌گه‌ڵدابێت نه‌ك هه‌ربه‌ئامانج نه‌گه‌یشتووه، به‌ڵكو یه‌ك به‌یه‌كیان به‌ڕوداوی كاره‌سات بار و پشتشكێن كۆتایی هاتووه.\nهه‌وڵه‌كانی شه‌ریف پاشا له‌ڕێكه‌وتننامه‌ی سیڤه‌ر/1920 به‌ڕێكه‌وتننامه‌ی لۆزان/1923 له‌باربرا، مه‌مله‌كه‌ته‌كه‌ی شێخ مه‌حمودی حه‌فید پێش ئه‌وه‌ی له‌سه‌ر پێی خۆی ڕاوه‌ستێ، به‌لكاندنی ویلایه‌تی موصل به‌ده‌وڵه‌تی عێراقی تازه دروستكراوه‌وه كۆتایی پێهێنرا، كۆماری كوردستان له‌مه‌هاباد به‌له‌سێداره‌دانی قازی محمد و هاوڕێكانی له 1947 دا دوای كه‌متر له‌ساڵێك زینده به‌چاڵكرا، شۆڕشی ئه‌یلول به‌ڕێكه‌وتننامه‌ی جه‌زائیر له‌ئازاری 1975دا له‌گۆڕنرا.\nسه‌یر له‌وه‌دایه خاڵی هاوبه‌ش له‌هه‌مو ئه‌و وێستگه مێژوویانه‌دا ئه‌وه‌بووه كۆده‌نگی نێوده‌وڵه‌تی و ئیقلیمی به‌شێو‌یه‌كی ترسناك دژبه‌خواستی كورد بووه.\nبه‌ڵام له‌مێژووی سه‌د ساڵه‌ی ڕابوردوداو له‌ئاكامی جه‌نگی ڕزگاركردنی كووه‌یت و ڕاپه‌ڕینه‌كه‌ی به‌هاری 1991دا بۆیه‌كه‌مجار هاوسۆزی ڕای گشتی جیهانی و جۆرێك له‌پشتیوانی نێوده‌وڵه‌تی و بێده‌نگی ئیقلیمی بۆگه‌له‌كه‌مان په‌یدا بوو كه‌ئه‌زمونی سیاسی باشوری كوردستانی لێ هاته كایه‌وه.\nئه‌م ئه‌زمونه سیاسییه وێڕای كۆسپ و كێشه ناوخۆییه‌كان، به‌ڵام له‌چه‌ند وێستگه‌یه‌كدا به‌شێوه‌یه‌كی خه‌یاڵی ده‌رفه‌تی به‌ره‌و پێشچونی بۆهاته پێشه‌وه، به‌تایبه‌تی دوای ڕوخانی ڕژێمی به‌عس له 2003 داو هاتنی داعش له 2014 دا ، له‌م دوو وێستگه‌یه‌دا پشتیوانی نێو ده‌وڵه‌تی و ته‌نانه‌ت ئیقلیمیش له‌به‌رژه‌وه‌ندی گه‌له‌كه‌مان بوو.\nله‌ده‌ره‌نجامی ئه‌و ڕوداوو په‌ره‌سه‌ندنانه‌ی دوای شه‌ڕی داعش، خه‌ونی گه‌یشتن به‌سه‌ربه‌خۆیی و ڕاگه‌یاندنی ده‌وڵه‌ت جارێكیتر به‌گه‌رمی سه‌ری هه‌ڵدایه‌وه، ئه‌گه‌رچی له‌ژێركاریگه‌ری كێشهو قه‌یرانه ناوخۆییه‌كاندا نوخبه‌ی سیاسی و ڕۆشنبیری دابه‌شبوون به‌سه‌ر دووبۆچون و دووستراتیژی جیاوازدا بۆگه‌یشتن به‌وئامانجه نه‌ته‌وه‌ییه.\nبۆچونێك پێی وایه كه‌ده‌بێت په‌له‌نه‌كرێ له‌ڕاگه‌یاندنی سه‌ربه‌خۆیی، به‌ڵكو له‌بری ئه‌وه پێویسته بنه‌ماو پێداویستییه ناوخۆییه‌كانی ده‌وڵه‌ت به‌شێوه‌یه‌كی دامه‌زراوه‌یی ئاماده سازی بۆبكرێت له‌ڕوی ئیداره‌یی و ئابوری و په‌یوه‌ندییه هه‌رێمایه‌تی و نێوده‌وڵه‌تییه‌كانه‌وه. هه‌رچی بۆچونی دووه‌میشه پێی وابوو یان به‌لانی كه‌م خوێندنه‌وه‌ی وابوو كه ئه‌وهۆكارو پێشه‌كیانه به‌شێوه‌یه‌كی ڕێژه‌یی و مام ناوه‌ندی به‌ده‌ست هاتووه جگه‌له‌وه‌ش له‌ئاكامی شه‌ڕی تیرۆر و داعش و ڕۆڵی كورد له‌ومیانه‌دا، ده‌رفه‌تێكی باش ڕه‌خساوه و پێویسته په‌له‌بكرێ له‌كاركردنی جددی بۆگه‌یشتن به‌ڕاگه‌یاندنی ده‌وڵه‌تی سه‌ر‌به‌خۆی كوردستان بۆئه‌ومه‌به‌سته گرنگه هه‌رچی زوتره ڕیفراندۆم ئه‌نجام بدرێ بۆهێنانه‌كایه‌ی ئه‌مری واقیع و ڕاگه‌یاندنی سه‌ربه‌خۆییله‌سه‌ر بنه‌مای به‌ڵگه نامه‌كانی مافی مرۆڤ و پرنسیپه دیمهوكراسییه‌كان بۆگه‌یشتن به‌ماف و چاره‌ی خۆنوسین.\nبه‌ڵام له‌ماوه‌ی چه‌ند مانگی ڕابوردودا ئه‌وه‌بو كه هه‌مو ناوچه‌كه‌و جیهان به‌گشتی سه‌رقاڵ بوو پرسی ڕیفراندۆمی باشوری كوردستانه‌وه، ئه‌و ڕاستییه ڕونبویه‌وه كه‌لانی كه‌می پشتیوانی نێوده‌وڵه‌تی و ئیقلیمی بۆپرۆسه‌كه‌و ده‌ره‌نجامه‌كه‌ی نه‌ك هه‌ر نه‌هاته‌دی، به‌ڵكو به‌پێچه‌وانه‌وه دژایه‌تییه‌كی چاوه‌ڕواننه‌كراویشی به‌دواداهاتله‌وه‌ش خراپتر ئه‌وه‌بوو لایه‌نه سیاسیه سه‌ره‌كیه‌كان به‌هه‌ڵه مامه‌ڵه‌یان له‌گه‌ڵ ده‌ره‌نجامه‌كانكرد. ئاكامه‌كه‌شی به‌ڕوداوه كاره‌سات باره‌كانی گه‌ڕانه‌وه‌ی سوپای عێراق و میلیشیاكانی حه‌شدی شیعی بۆكه‌ركوك و ناوچه كوردستانییه‌كانی ده‌ره‌وه‌ی ئیداره‌ی حكومه‌تی هه‌رێم كۆتایی هات. دیاره ئه‌وه شكستێكی سه‌ربازی و مه‌عنه‌وی و سایكۆلۆژی گه‌وره‌ی هێنا به‌سه‌ر گه‌له‌كه‌مان به‌گشتی و باشوری كوردستان به‌تایبه‌تی. زۆرێك له‌و ده‌ستكه‌وت و سه‌روه‌ریانه‌ی كه‌له ساڵانی دوای ڕوخانی ڕژێم به‌دواوه به‌ده‌ستهێنرابوون، هه‌موی له‌باربراو هه‌رێم گه‌ڕایه‌وه بۆچوار گۆشه‌ی یه‌كه‌م، به‌ڵكو مه‌ترسی دووباره پارچه بوون و دووئیداره‌یی به‌شێوه‌یه‌ك له‌شێوه‌كان سه‌ری ده‌رهێناوه‌ته‌وه.\nئه‌م ده‌ره‌نجامه كاره‌ساتباره شیاوی ئه‌وه‌یه كه داچڵه‌كانێكی گه‌وره بۆهه‌مو لایه‌ك دروستبكات، به‌تایبه‌تی لای ئه‌وسه‌ركرده‌و لایه‌نانه‌ی كه‌به‌رپرسیارێتی سه‌ره‌كی ئه‌م بۆچونه‌و پرۆسه‌ی ڕیفراندۆمیان له‌ئه‌ستۆیه، هه‌قی خۆیه‌تی كه‌ڕاستگۆیانه دان به‌وڕاستییه تاڵه‌و هه‌ڵه ستراتیژییه دا بنێن و ئاماده‌بن بۆبه‌خۆدا چونه‌وه‌و قوربانیدان له‌وپێناوه‌دا.. هه‌ركام به‌ئه‌ندازه‌ی ڕۆڵ و پێگه‌ی خۆی و كاریگه‌ری له‌سه‌ر پرۆسه‌كه.\nهاوكات پێویسته ئه‌م ڕوداوگه‌له هه‌ستیار و نه‌خوازراوه وه‌ك شكست و هه‌ڵه‌ی هێزه سیاسیه‌كان و سه‌ركرده‌كانیان ئه‌ژمار بكرێ نه‌ك شكستێكی نه‌ته‌وه‌یی. هاوكات بكرێته سه‌ره‌تای قۆناغێكی نوێ كه‌به‌ئاشته‌وایی نیشتیمانی و یه‌كڕیزی لایه‌نه سیاسیه‌كان ده‌ستپێبكات، پاشان ڕێكه‌وتن له‌سه‌ر پرۆژه‌یه‌ك بۆچاكسازی سیاسی و ئیداری و به‌دامه‌زراوه‌یی كردن و به‌نیشتیمانیكردنی دام و ده‌زگاكان و بنه‌بڕكردنی گه‌نده‌ڵییه‌كان و ده‌سته‌به‌ر كردنی دادپه‌روه‌ری كۆمه‌ڵایه‌تی هه‌مه لایه‌نه.\nدوا به‌دوای ئه‌وه‌ش كاری جددی بكرێ بۆ داڕشتنی ستراتیژێكی دوور مه‌ودا بۆهێنانه‌دی سه‌قامگیری سیاسی و ئابوری و به‌ده‌ستهێنانی پشتیوانی ئیقلیمی و نێوده‌وڵه‌تی بۆگه‌یشتن بۆسه‌ربه‌خۆیی و ڕاگه‌یاندنی ده‌وڵه‌تی كوردستان له‌هه‌ر هه‌ل و مه‌رج و ده‌رفه‌تێكیتری ئاینده‌دا كه‌هاته پێش.\nچونكه مافی چاره‌ی خۆنوسین و گه‌یشتن به‌سه‌ربه‌خۆیی بۆگه‌لی كورد پرسێكی چاره‌نوسسازه، بوون و ژیانی نه‌ته‌وه‌كانی ئێستاو دواڕۆژی له‌سه‌ر وه‌ستاوه‌و ناكرێ له‌مه زیاتر باجی هه‌ڵه‌ی سیاسیه‌كانی له‌پێناودا بدرێت و دووچاری كاره‌ساتی پشتشكێن بكرێت. له‌بواری سیاسیدا وه‌ك فه‌یله‌سوف و كۆمه‌ڵناسی ناوداری فه‌ره‌نسایی(گۆستاف لۆبۆن) ده‌ڵێت: زۆر واده‌بێت كه‌چه‌ند نه‌وه‌یه‌ك ده‌ناڵێنن به‌ده‌ست هه‌ڵه‌یه‌كی سیاسی یان هه‌ڵه‌ی سیاسیه‌كانیه‌وه.\nگومان له‌وه‌دا نیه ئه‌وه‌ی له‌م ڕۆژانه‌دا ڕوی كردۆته گه‌له‌كه‌مان باجی هه‌ڵه‌ی سیاسیه‌كانیه‌تی له‌ژێر ناونیشانی گه‌یشتن به‌سه‌ربه‌خۆییدا.\nپرسیاره‌كه ئه‌وه‌یه ئه‌رێ هه‌تاكه‌ی گه‌له‌كه‌مان باجی هه‌ڵه له‌دوای هه‌ڵه‌ی سیاسیه‌كانی بدات...؟!


سوپای پاسداران: هەر كەس دەستدرێژی بكاتەسەر سنوورەكانمان دەیكەینە ئامانج – تۆڕی میدیایی خەڵک\n“دەبێت كورد هەوڵەكانی بۆ گۆڕینی دۆستایەتی خۆی لەگەڵ ئەمریكا بگۆڕێت”\nبۆ چوارەمین جار، مووشەك ئاڕاستەی باڵیۆزخانەی ئەمریكا لە بەغدا كرا\n2020/01/21 - 3:32 PM\nمێژووی دامەزرادنی كۆڕبەندی ئابووری داڤۆس بۆ ساڵی (1971) دەگەڕێتەوە و “كڵاوس شواب” دامەزرێنەری كۆڕبەندەكەیە.\nئەمڕۆ سێ شەممە 21 /1 /2020 كۆڕبەندی ئابووری جیهانی “داڤوس” بەبەشداری (3) هەزار سەركردە، سەرمایەدار، هونەرمەند، شارەزا و سیاسەتمەدار لە (118) وڵاتی جیهانەوە، لە سویسرا كارەكانی دەستی پێكرد و ماوەی چوار ڕۆژ دەخایەنێت و تاوەكو (24)ی ئەم مانگە بەردەوام دەبێت.\nلە كۆڕبەندەكە (224) پانێڵ و دیدار و كۆبوونەوەی فەرمی ئەنجام دەدرێن و (774) بەشداربووش وتار، یاخود لە پانێڵ و كۆبوونەوەكان قسە دەكەن.\nبڕیارە ئەمساڵ، (7) پرسی جیھانی گفتوگۆیان لەسەر بكرێت. لەوانەش: گەرمبوونی زەوی، ھۆكاری سووتانی بەشێك لەدارستانەكانی ئوسترالیا و ئەمازۆن، گرژییەكانی نێوان ئەمریكا و ئێران گرنگترین پرسەكان دەبن.\nلە میانەی بەشداریكردنیدا نێچیرڤان بارزانی لەگەڵ هەریەك لە دۆناڵد ترەمپ، سەرۆكی ئەمریكا و ئەنتۆنیۆ گۆتێرێز، سكرتێری گشتی نەتەوە یەكگرتووەكان و ژمارەیەك لە سەركردە و وەزیران و بەرپرسانی باڵای وڵاتان كۆدەبێتەوە.


سوپا ورده‌کاری زیاتری تێکشکانی فڕۆکه ئه‌مریکییه‌که‌ی بڵاو کرده‌وه - جام کوردی\nله ڕاگه‌ێندراوێکی سوپای پاسدارانی شۆڕشی ئیسلامی ئێران ئاماژه به ورده‌کاری زیاتری تێکشکانی فڕۆکه بێ فڕۆکه‌وانه ئه‌مریکییه دراوه که به‌ره‌به‌یانی ئه‌مڕۆ له ناوچه‌یه‌کی باشوری ئێران خرایه خواره‌وه.\nبه پێی ڕاپۆرتی جام کوردی، سوپای پاسدارانی شۆڕشی ئیسلامی ئێران ڕایگه‌یاندووه که فڕۆکه‌ی بێ فڕۆکه‌وانی سیخوڕی جۆری گلۆباڵ هاوک له کاتژمێر 14 خوله‌کی به‌ره‌به‌یانی ئه‌مڕۆ پێنج شه‌ممه له یه‌کێک له بنکه سه‌ربازییه‌کانی هێزه‌کانی ئه‌مریکا له باشوری که‌نداوی فارس ده‌ستی به فڕین کردووه و به پێچه‌وانه‌ی یاسای فڕۆکه‌وانی سه‌رجه‌م هێماکانی تایبه‌ت به ناساندنی خۆیی له کار خستبوو و له‌وپه‌ڕی شاردنه‌وه‌ی خۆیدا، له گه‌رووی هورمۆزه‌وه به‌ره‌و چابه‌هار درێژه‌ی به فڕینی ده‌دا.\nله ڕاگه‌ێندراوه‌که‌ی سوپای پاسدارانی ئێراندا هاتووه که: ئه‌م فڕۆکه بێ فڕۆکه‌وانه له کاتی گه‌ڕانه‌وه به‌ره‌و ڕۆژئاوای ناوچه‌که له گه‌رووی هورمۆز به به‌زاندنی سنوره‌کانی کۆماری ئیسلامی ئێران سه‌رقاڵی کۆکردنه‌وه‌ی زانیاری و کاری سیخوڕی بووه. له کاتژمێر 4 و 5 خوله‌کی به‌ره‌به‌یان له کاتێکدا که هاتبووه سنوره‌کانی ئێران، له لایه‌ن سیسته‌می به‌رگری مووشه‌کی سوپاوه کرایه ئامانج و تێکشکا.\nئێران سوپای پاسداران


یەكێتی ڕونكردنەوە لەسەر لابردنی بەرپرسێكی دەدات\nیەكێتی نیشتمانی كوردستان، روونكردنەوە لەسەر بڕیارێكی وەزارەتی ناوخۆی عیراق دەدات تایبەت بە لابردنی بەرپرسێكی كورد لەپۆستێكی ئەمنیی پارێزگای كەركوك، بەپرسێكی ئەو حزبەش رایدەگەیەنێت: پۆستەكە پشكی یەكێتییەو دراوەتە بەرپرسێكی دیكەی حزبەكە.\nئارام محەمەد، ئەندامی پەیوەندییەكانی مەڵبەندی كەركوكی یەكێتی بۆ كاروباری حكومەت، بە SNNی ڕاگەیاند: لەچوارچێوەی ئاڵوگۆڕی ژمارەیەك لەبەڕێوەبەرە ئەمنییەكان لەلایەن وەزارەتی ناوخۆی عیراقەوە، شێرزاد موەفەری لەپۆستی بەڕێوەبەری پۆلیسی دامودەزگاكان لابراوەو بەرپرسێكی دیكەی كورد لەشوێنەكەی دانراوە، كە هەردوكیان لەپشكی یەكێتین.\nوتیشی:" محەمەد سەعید گورگانی، لەپۆستەكە دەستبەكار بووە، هۆكاری لابردنی شێرزاد موەفەریش ئەوەیە ماوەیەكی زۆرە لەو پۆستەیەو كاتەكەشی كۆتایی هاتبوو، بۆیە لابراوە".\nئەو بەرپرسەی یەكێتی ڕەتیشیكردەوە، هیچ بڕیارێكی سیاسی لەپشت لادانی ئەو بەرپرسەی یەكێتییەوە هەبێت و جەختیكردەوە، "پەیوەندی بە لایەنی سیاسی و هیچ دۆسیەیەكەوە نییە، بەڵكو گۆڕانكارییەكەو لەسلكی سەربازی و بەڕێوەبەرەكانی كەركوكدا كراوە".\n7 مانگ پێشتر - Feb 11 2019 7:23PM\nمیكانیزمی په‌روه‌رده بۆ خوێندكارانی خوێندنگه ئینگلیزییه‌كا...\nجێبه‌جێكردنی بڕیاره‌كه‌ی حكومه‌ت كه‌متر له هه‌فته‌یه‌كی ماوه .. زانیاری


پەروەردەی سلێمانی داوای کۆتاییهێنان بەبایکۆت و دەستپێکردنەوەی خوێندن دەکات\nبەڕێوەبەرایەتی گشتی پەروەردەی پارێزگای سلێمانی رایگەیاند، دوای ئەوەی سەرجەم رێکارە خۆپارێزییەکان لە خوێندنگاکان دابینکران و حکومەتی هەرێم بەڵێنی باشترکردنی گوزەرانی مامۆستایانی داوە، داوا لە سەرجەم مامۆستایان دەکەن کۆتایی بەبایکۆت بهێنن و پرۆسەی خوێندن لە ئەمڕۆوە دەستپێبکاتەوە.\nعومەر ئەمین، جێگری بەڕێوەبەری گشتی پەروەردەی سلێمانی لەکۆنفرانسێکی رۆژنامەنوسیدا رایگەیاند، لە چەند رۆژی رابردودا یەکێتی مامۆستایانی کوردستان بەگشتی و لقی سلێمانی یەکێتییەکە بەتایبەتی بڕیاری کۆتاییهێنان بەبایکۆت و دەستپێکردنەوەی پرۆسەی خوێندنیان داوە، بۆیە داوا لە مامۆستایانی سنوری پارێزگای سلێمانیش دەکەن کۆتایی بە بایکۆت بهێنن.\nئاماژەی بەوەشکرد، لەلایەن وەزارەتی دارایی و ئابورییەوە پێداویستییە خۆپارێزییەکانی بەرامبەر ڤایرۆسی کۆرۆنا لەسەرجەم ناوەندەکانی خوێندن دابینکراون و حکومەتی هەرێم بەڵێنی ئەوەشی داوە دۆخی گوزەرانی مامۆستایان لەبەرچاو بگرێت و هاوکاربن دەستپێکردنەوەی خوێندن.\nدوێنێش سامان بەرزنجی، وەزیری تەندروستی هەرێمی کوردستان رایگەیاند، ئەنجومەنی وەزارەتەکەیان رۆژی یەکشەممەی داهاتو کۆدەبێتەوە و جارێکی دیکەی هەڵسەنگاندن بۆ بەردەوامی پرۆسەی خوێندن لە قوتابخانە و ناوەندەکانی خوێندن دەکات لەکاتێکدا دۆخی بڵاوبونەوەی کۆرۆنا مەترسی تەشەنەسەندنی هەیە، داواش لە هاوڵاتیان دەکات پابەندی رێنماییەکان بن.\nلە 27ی ئەیلولی ئەمساڵەوە پڕۆسەی خوێندن لە هەرێمی کوردستان دەستیپێکردوە، بەڵام تا ئێستا مامۆستایان لە پارێزگاکانی سلێمانی و هەڵەبجە و ئیدارەی راپەڕین و گەرمیان بایکۆتی هۆڵەکانی خوێندنیان کردوە و داوای پێدانی موچە 30 رۆژ جارێک دەکەن، تا ئێستاش دیارنیە کەی دەگەڕێنەوە هۆڵەکانی خوێندن.\nوەزارەتی پەروەردەی حکومەتی هەرێمی کوردستان بڕیاریداوە، پڕۆسەی خوێندنی ئەمساڵ بۆ پۆلەکانی 12 و یەک و دو لە هۆڵەکانی قوتابخانە بێت و قۆناغەکانی دیکەش بە ئەلیکترۆنی بخوێنن، چاوه‌ڕوان دەکرێت سەرەتای مانگی داهاتوش بڕیاری نوێ لەوبارەیەوە بدرێت.


زیاتر لە 300 خوێندکارى کەرکووك لە زانکۆکانى کوردستان وەرگیران\nوەزارەتی خوێندنی باڵا و توێژینەوەی زانستی رایدەگەیەنێت، لەسەر راسپاردەى وەزیرى خوێندنى باڵا، ناوەندى وەرگرتن لە دیوانى وەزارەت رەزامەندى نیشاندا لەسەر وەرگرتنى 305 خوێندکارى کەرکووك و ناوچەكانی دەرەوەی ئیدارەی ھەرێم لە زانکۆکانى هەرێمى کوردستان.\nعەباس ئەکرەم، وتەبێژى وەزارەتى خوێندنى باڵا و توێژینەوەى زانستى رایگەیاند: "ماوەى سێ ساڵە وەزارەتەکەمان لەسەر راسپاردەى د. یوسف گۆران، وەزیرى خوێندنى باڵا و توێژینەوەى زانستى کارئاسانى تەواوى کردوە بۆ وەرگرتنى خوێندکارانى ناوچە دابڕێندراوەکانى دەرەوەى ئیدارەى هەرێمى کوردستان، بەتایبەت ئەو خوێندکارانەى لە قوتابخانە کوردییەکان دەخوێنن".\nروونیكردەوە: "ئەمساڵ وەزارەتەکەمان بەنوسراوى ژمارە (17339) لە رێکەوتى 29/11/2017، رەزامەندى نیشاندا لەسەر وەرگرتنى 305 خوێندکارى شارى کەرکووك و ناوچە دابڕێندراوەکان، لەزانکۆ و پەیمانگەکانى هەرێمى کوردستان بەهەمان پێوەرو کۆنمرەى وەرگیراوى خوێندکارانى هەرێم بۆ ساڵى خوێدنى 2017-2018".\nوتەبێژی وەزارەتی خوێندنی باڵا و توێژینەوەی زانستی، داواى لە خوێندکاران کرد: "بەتایبەت ئەوانەى داواکارییان پێشکەشکردووە لە زوترین کاتدا سەردانى نوسینگەى کەرکووكى وەزارەتەکەمان بکەن بۆ دڵنیابوون لە گەڕانەوەى ناوەکانیان و دەستکردن بەمامەڵەى وەرگرتن لە زانکۆکانیان".


بانگەواز بۆ خۆپیشاندان لە شاری هامیلتۆن/ کەنەدا بۆ پشتیوانی کردن له خۆپیشاندانەکانی کوردستان – Denegkan\nلە 17 ی ئەم مانگەوە جەماوەری کوردستان، بۆ داواکاری و خواستەکانیان، بۆ دژایەتی کردنی دەسەڵاتی بنەماڵەکان، بۆ وەستانەوە بە دژی گەندەڵی و فەسادی ئیداری ڕۆژانە خۆپیشاندان دەکەن، بەڵام دەسەڵات لە کوردستان، هەموو ڕۆژێک بە چەک و گوللە وەڵامیان دەداتەوە، تائێستا 3 لاوی خوێن گەرم شەهید بوون و زیاد لە 150ی تریش بریندار بوون. بەڵام جەماوەری کوردستان سەربەرزانە کوڵ نادات و ڕۆژ لە دوای رؤژ جەماوەری زیاتر ، شار و قەزا و ناحیەی تر بە خۆپیشاندانەکانەوە پەیوەست دەبن و شەپۆلی توڕەیی جەماوەر بەردەوام پەرە دەسەنێت.\nئێمه بۆ پشتیوانی کردنی جەماوەری کوردستان ، هەروەها بۆ لەقاودانی ئەو کردەوەی نامرۆڤانەیەی دەسەڵات لە کوردستان، بانگه‌وازی سه‌رجه‌م ئازادیخوازان ، لایەنگرانی مافەکانی مرۆڤ و عه‌داله‌تخوازان ده‌که‌ین به‌بێ جیاوازای حیزب و گروپ و بیروڕا یه‌ک که هه‌یانه بێنه ده‌نگ. ئەمرۆ کاتی ئەوەیە هەموان پێکەوە پشتیوانی کەس و کاری خۆمان بین. هەوڵێ بێوچان بدەین کۆمەڵگای کەنەدی و جیهانی بۆ پشتیوانی کردنی خواستەکانی خۆپێشاندانەکانی کوردستان ڕابکێشین و کارو کردەوەی دەسەڵات بەلە خوێن گەوزانی خۆپیشاندانەکان ڕسوا بکەین.\nبۆ ئەم مەبەستە له شاری هامیلتۆن/ کەنەدا کۆبوونەوەیەکی نارەزایەتی ساز دەکەین، داوا لە هەمووان دەکەین بەشدار بن\nدەستەی سازکردنی خۆپیشاندان\nSunday February 27 at 2-4 pm\nLocation is on King & James Street\nContact: 905- 973-1029\n905- 973- 0088\n416- 827- 4578\nPrevious داهاتوو له نیگادا ….. سیروان ره‌حیم\nNext یه‌كێتی پێش پارتی كه‌وت !!…. مه‌ریوان به‌رزنجی


وەزارەتی دارایی ڕوونكردنەوەیەكی لەباری مووچەوە بڵاوكردەوە - تۆڕی میدیایی خەڵک\nوەزارەتی دارایی نووسراوێكی سەبارەت بە ڕێنمایی دارایی ژمارە (16)ی 2021 بڵاوكردەوە و ئاماژە بۆ ئەوە دەكات، مەبەست لە ناوەڕۆكی ڕێنمایی (هاوپێچ) خەرجكردنی جیاوازی ئەو مووچە و دەرماڵە شایستانەیە بۆ ئەو مانگانەی كە لە مووچەی فەرمانبەران پاشەكەوت كراوە.\nلە نووسراوەكەی وەزارەتی داراییدا هاتووە، ئەم ڕێنماییە ئەو كەسانە دەگڕێتەوە كە جیاوازی (مووچەو دەرماڵەكان) یان لەو مانگانە بەستراوە كە مووچە تێیدا پاشەكەوت كراوە لە لایەن حكومەتی هەرێمی كوردستانەوە، ئەوا ئەو جیاوازیانەیان بۆ خەرج دەكرێتەوە، بەپێی ڕێنمایمان ژمارە (28) ی ساڵی 2020.\nشوێنە مێژووییەكانی سلێمانی دەپارێزرێن\nخەڵك- دابەشكردنی مووچەی مانگی 12ی ساڵی ڕابردووی فەرمانبەرانی هەرێم بە وەزارەتی تەندروستی دەستی پێكرد و سبەینێ مووچەی بەشێكی هێزە سەربازییەكان…\n15 کانونی یەکەم 2021 2.40 pm\nخەڵك- ئەندامێكی سەركردایەتی پارتی ڕایدەگەیەنێت، هێرشەكانی داعش تەنها پەیوەندی بە هەرێمی كوردستانەوە نییە، بەڵكو…\nشەپۆلێكی نوێی باران و بەفر روو لە هەرێمی كوردستان دەكات\n24 کانونی یەکەم 2021 3.35 pm\nوادەكەی نزیكە خەڵك- بەپێی پێشبینی كەشناسێكی كورد، لە هەفتەی یەكەمی ساڵی نوێدا شەپۆلێكی حەوت ڕۆژەی باران و بەفر…


چەکداران لە دەزگای دژه تیرۆریزمی عێراق ئۆپەراسیۆنێك ئەنجامدەدەن بۆ پاککردنەوەی دوورگەی کەنعوس، له نزیك شاری شەرگاتی باکوری سەلاحەدین، لە پاشماوەکانی داعش لە 10 ئەیلول. [خاوەنی وێنە: شانەی تاکتیکی عێراقی]\nئه‌كاونته‌كانی سەر بە رێکخراوی "دەوڵەتی ئیسلامی" (داعش) لەسەر ئینتەرنێت یەکشەممە (15 کانونی یەکەم) ڤیدیۆیەکیان بڵاوکردەوە کە گوایە گروپەکە هیچ زیانێکی بەرنەکەوتووە لە ئۆپەراسیۆنێکی ئەمدواییانەدا کە حەشارگەکانی داعشی کردە ئامانج لە پارێزگای سەلاحەدین.\nڤیدیۆکە باس لە ئۆپەراسیۆنی خاکی رەش دەکات کە 10 ئەیلول ئەنجامدرا لەلایەن هێزە تایبەتەکانی عێراقه‌وه بە پشتیوانی فڕۆکە جەنگیەکانی هاوپەیمانی نێودەوڵەتی دژی پاشماوەکانی داعش لە دوورگەی کەنعوس، نزیك بە شاری شەرگاتی باکوری سەلاحەدین.\nگروپەکە لە ڤیدیۆکەدا دەڵێت گوایە هیچ یەك لە ئەندامانی کە ئەوکات لە دوورگەی کەنعوس بوون لە هێرشەکاندا زیانیان بەرنەکەوتووە، سەرەڕای ئەوەی هێزەکانی هاوپەیمانان نزیکەی 80,000 پاوەند (36,000 کیلۆگرام) تەقەمەنییان بەسەردا باراندن.\nقائیمقامی شەرگات عەلی دودەح لە تشرینی یەکەمدا بە دیارونای وت لانیکەم 25 ئەندامی داعش کوژران لە هێرشە ئاسمانی و ئۆپەراسیۆنە زەمینیەکەدا کە تونێل و پەناگە ئارامەکانیانی کردە ئامانج.\nداعش ڤیدیۆیەکی بڵاوکردۆتەوە كه بانگەشەی ساختەی ئەوە دەکات گوایە هیچ زیانێك بەر ریزەکانی نەکەوتووە لە ئۆپەراسیۆنەکەی 10 ئەیلولدا لە دوورگەی کەنعوس. لەم وێنەیەدا، سەربازێك لە دەزگای دژه تیرۆریزمی عێراق بەشداریده‌كات له‌و ئۆپەراسیۆنەدا کە 25 چەکداری داعشی تێدا کوژرا. [خاوەنی وێنە: شانەی تاکتیکی عێراقی]\nده‌وده‌ح وتی ئەوانەی ویستیان بە بەلەم بە رووباری دیجلەدا هەڵبێن دەستبەجێ کوژران.\n'بانگەشەکانی داعش ساختەن'\nبەرپرسێکی ناوچەی شەرگات بە دیارونای وت: "وەك هەمیشە داعش درۆدەکات تا رووپۆشی شکستەکانی بکات و ورەی پاشماوه‌ی ئەندامە بێورەکانی بەرزبکاتەوە."\nبەڕێوبەری قەزای ئاشور، جەرجیس حیجاب وتی له‌ڕێی ئه‌م دوایین ڤیدیۆیەوه، داعش هەوڵدەدات "راستی سه‌ره‌ونگون بكات و نکۆڵی لەو زیانە گەورەیە دەکات کە بەر ئەندامانی کەوت لە دوورگەی کەنعوس، کە ناوەندێکی فەرماندەیی سەرەکی گروپەکە بوو".\nوتی دوورگەی کەنعوس ئەزمونی "یەکێك لە توندترین و گەورەترین هێرشەکانی كرد دژی تیرۆریستان، بەجۆرێك فڕۆکەکانی هاوپەیمانان دەیان ته‌ن تەقەمەنییان بەردایەوە بەسەر دوورگەکەدا، کە رووبەره‌كه‌ی له چوار کیلۆمەتر چوارگۆشە تێناپەڕێت".\nوتیشی هەموو تونێلەکان و پەناگە ژێرزەمینیە نهێنیەکانی داعش لە ئۆپەراسیۆنەکەدا تێکشکێنران.\nحیجاب وتی: "هێرشێکی کوشندە و یه‌كلاییكه‌ره‌وه بوو، بۆیه جێی پێکەنینە گروپەکە بانگەشەی ئەوە بکات کە پاشماوەکانی خۆیان لەو حەشارگانەدا شاردبووه‌وە رزگاریان بووە."\nجێگری فەرماندەی پێشووی دەزگای دژه تیرۆریزم، فەریق عەبدولوەهاب ساعدی، کە سەرکردایەتی هێرشەکەی کرد "دوورگەکەی بەپێ پشکنی لەگەڵ سەربازەکانی و دڵنیابووه‌وە لەوەی هەموو ئەندامانی داعش لەناوبراون".\nحیجاب وتی لەکاتی هێرشەکەوە، دوورگەکە "هیچ چالاکیەکی تیرۆریستیی بەخۆوە نەبینیووە جگە لە یەك هەوڵی دزەکردن لە چەند رۆژی رابردوودا، کاتێك کامێرا وزەبینەکانمان سێ تیرۆریستیان بینی".\nوتی ئه‌و چەکدارانه، کە هێزە ئەمنیەکان دوایانکەوتبوون، بۆمبێکیان تەقاندەوە و کارمەندێکی ئەمنییان بریندارکرد و توانییان هەڵبێن.\nوتیشی جگه لەم هێرشە، ئه‌و کامێرانه‌ی بەردەوام چاودێریی دوورگەکە و هه‌ردوو بەری رووباری دیجلە و ئەو دەشتاییە دەکەن کە درێژدەبێتەوە تا گردەکانی مەخمور، هیچ جوڵەیەکی گومانلێکراویان نەبینیووە.\nحیجاب وتی: "ئەمە دەیسەلمێنێت کە بانگەشەکانی داعش ساختەن."\nوتی داعش هەموو شتێکی لەدەستچووە و شکستدەهێنێت. "چه‌ندیش به‌سەختی هەوڵبدەن، گروپەکە ناتوانێت هێز بداتەوە خۆی و ریزەکانی رێکبخاتەوە."\nوتیشی: "کەس بە پروپاگەندەی پوچی [داعش] ناخەڵەتێت، چونکە دانیشتوان، تەنانەت منداڵانیش، ئایدۆلۆژیا و تاوانەکانی رەتدەکەنەوە."\nبۆچی پارێزگار هیچ وێنه‌یه‌كی ئه‌و زیانانه‌ی نه‌خسته به‌رده‌ست كه له داعش كه‌وتوون؟ به‌و شێوه‌یه ده‌یتوانی به به‌ڵگه پشتگیری له قسه‌كانی بكات.


ئه‌فیونی ڕۆشنفكران! كاوه كه‌ریم : چاوی گەل\nئه‌فیونی ڕۆشنفكران! كاوه كه‌ریم\nبه‌شێك له ڕۆشنفكران كه خۆیان به‌فه‌یله‌سووفی تازه‌گه‌ری له كوردستان له قڵه‌م ده‌دن لێره‌و له‌وێ و ماوه ماوه ده‌كه‌ونه گازنده هه‌ڵڕشتن و شیكاری بۆ رووداوه‌كان وگۆرانكاریه‌كان و به‌ركه‌وته سیاسی و كومه‌لایه‌تیه‌كانی ناو كوردستان ده‌كه‌ن . ئه‌مانه ده‌سته‌یه‌كن كه‌خۆیان له‌سه‌رووی ته‌واوی خه‌لك و هه‌تا توێژی سیاسی ناو خه‌لك ده‌بینینه‌وه، وه‌كاتێك  ده‌نووسن یان قسه ده‌كه‌ن ده‌یانه‌وێت ڕه‌وتی سیاسی و كومه‌لایه‌تی كۆمه‌ڵگا به خه‌تی ئه‌واندا بڕوات ، وه وه‌كو مورشیدی ده‌نگی گۆرانكاری له كوردستان خۆیان پێناسه ده‌كه‌ن .\nئه‌م كۆمه‌ڵه كه فه‌لسه‌فه‌ی نیولیبرالیزم به په‌یامی خۆیان ده‌زانن ، له ڕاستیدا نه له ڕیزی ئه‌و  فه‌یله‌سوفانه‌ن كه تفسیری كۆمه‌ڵگا ده‌كه‌ن ، وه نه له ڕیزی ئه‌و فه‌یله‌سوفانه‌شن كه ده‌یانه‌وی كۆمه‌ڵگا بگۆڕن. ئه‌مانه ده‌سته‌یه‌كن له ئۆپۆرتۆنیسته ناسیونال رفیفۆرمسته‌كان كه ئه‌ركیان نزیكردنه‌وه‌یه له نێوان بالاده‌سته‌كان و قوربانیانی بالاده‌سته‌كاندا . ئه‌مانه له‌لایه‌كه‌وه ڕه‌خنه له‌ده‌سلات و سیسته‌مه‌كه‌یان ده‌گرن و له‌هه‌مان كاتدا پێداویستی مه‌رجه‌كانی دابین ده‌كه‌ن بۆ مانه‌وه‌ی. ئه‌مانه كاتێك ڕه‌خنه ده‌گرن و شیكردنه‌وه‌ده‌كه‌ن ڵه درگاكه‌كه‌وه ده‌چنه ده‌وه‌وه و له په‌نجه‌ره‌ی پشته‌وه خۆیانی پێدا ده‌كه‌نه‌وه.\nئه‌م ده‌سته‌یه و هه‌موو ئه‌و بزووتنه‌وانه‌ی له‌م ڕاسته دا كاریان ده‌كرد بۆ ئه‌وه‌ی ده‌نگی گشتی خه‌لك بۆلای خۆیان ڕابكێشن و خه‌لك به‌رنه به‌رده‌م سندوقی ده‌نگدان. ئه‌مانه و هه‌ندێك له ڕه‌وته سیاسیه‌كان له سه‌رده‌مێكدا و توانیان تاراده‌یه‌ك ئامانجی خۆیان بپێكن، وه توانرا خه‌ڵك به‌ره‌نه به‌رده‌م سندوقی ده‌گدان، له‌مه‌شه‌وه وه تا ڕاده‌یه‌ك توانیان دنگی ناڕه‌زایه‌تی شه‌قام كه‌مێ كپ بكه‌ن ، ئه و ده‌نگه‌ی كه هاتبوونه مه‌یدان بۆ كۆتایی هێنان به ده‌سلاتی ملیشیایی و مافیایی ناسیونالستی كوردی. به‌لام پاش دواین هه‌ڵبژاردن كه زۆرینه‌ی خه‌لكی بایكۆتیان كرد ، ئه‌مانه نیگه‌ران بوون و خه‌م دایگرتن ، به‌لام هه‌ر له‌سه‌ر فه‌لسفه‌ی سیاسی خۆیان مانه‌وه‌و به‌رده‌وام بوون له‌سه‌ر بیروبۆچونه‌كانیان .\nسه‌ره‌تا ده‌مه‌ویت بڵێم له زوربه‌ی زۆری وولاتانی دنیادا په‌رله‌مان جێگایه‌ك نه‌بووه بۆ گۆرانی ریشه‌یی ، له زوربه‌ی زۆری ولاتانی په‌رله‌مانیدا ، په‌رله‌مان بۆ پاراستنی سیسته‌می سیاسی و ئابوریه‌كی تایبه‌ته ، خه‌ریكی رێكخستنی هاولاتیانی له چورارچێوه‌ی سیسته‌مێكی سیاسی و ئابوری دیاریكراودا، وه ته‌نها فورمولاسیۆن و داواكاریه‌كی سیاسیه له چوراچێوه‌ی سیسته‌مێكی دیاریكراو بۆ به‌شداریكردنی تۆێژه كۆمه‌لایه‌تیه‌كان له پرۆسه‌ی مافگه‌رایی پێكهاتنی ده‌وڵه‌ت و ده‌سلات سیاسی . ئه‌مه چوارچێوه‌یه‌ك نییه بۆ به‌شداریكردنی جه‌ماوه‌ری خه‌ڵك له كاروباری ده‌وڵه‌ت و ده‌سلاتی سیاسی ، به‌لكو پاكانه و ڕوپۆشێكه بۆ پیاده‌كردنی ده‌سلاتی چینێك یان كه‌مایه‌تیه‌ك به‌سه‌ر كۆمه‌ڵگادا. ئه‌مه شێوازێكه بۆ ڕه‌واپێبه‌خشینی به ده‌سلاتداریه‌تی چینێك. ئه‌مه میكانیزمێكی ناڕاسته‌وخۆی به‌شداریكردنی جه‌ماوه‌ره، به‌لام نه‌ك خودی خه‌لك به‌ڵكو كه‌سانێك كه نوێنه‌رایه‌تی ئه‌وان بن ، وه ئه‌مان پابه‌ند نین به ویست و ئاره‌زووی ئه‌وانه‌ی هه‌ڵیانبژاردون ، واته خه‌ڵك نه‌ك به نوێنه‌رایه‌تی و قسه‌كه‌ری خۆیان به‌ڵكو وه‌كو جێنشینی خۆیان له‌مه‌سه‌له‌ی ده‌سه‌لاتداریدا هه‌ڵیانده‌بژێرن. به‌م مانایه پرۆسه‌ی مه‌شروعیه‌ت په‌یداكردن ده‌سلات نه‌ك ده‌خاله‌تی خه‌لك. ئه‌مه به پێناسه‌یه‌كی گشتی سیسته‌می په‌رله‌مانی . به‌لام پرسیاره‌كه ئه‌وه‌یه ئایا ته‌نانه‌ت له‌م نمونه‌یه واته نمونه‌ی شێوه‌ی په‌رله‌مانێكی كه‌له‌وولاتانی ئه‌وروپا بوونی هه‌یه یان نه‌خێر شكلێكی په‌رله‌مان و سسیته‌می په‌رله‌مانی كه له‌ولاتانی به‌ناو جیهانی سێیه‌م بوونی هه‌یه قابیلی ئه‌وه‌یه له كوردستاندا دروست بكرێت و ببێته جێگای ده‌ستگایه‌كی یاسایی و جێگای ده‌ستاوده‌ستكردنی ده‌سلات ؟ له‌مه‌شه‌وه په‌یامی ڕۆشنفكرانی ناڕازی وناسیونال ریفرۆمسته‌كان به‌ئامانج بگه‌یه‌نێ .\nڕاسته ئه‌گه‌ر كوردستان ده‌وڵه‌ت بوایه و له چوارچه‌وه‌ی جوگرافیایه‌كی به‌ره‌سمی ناسراودا بوایه، ئه‌وا ده‌كرا و یان ده‌توانرا شكڵێك له ده‌وڵه‌تی مه‌ده‌نی یان حكومی یاسا و هه‌ندێ ریفورم به ئه‌نجام بگه‌یه‌نرێ ، چونكه جوگرافیای ڕه‌سمی ناسراو خۆی له خۆیدا وه‌لام ده‌ره‌وه‌یه به هه‌ندێ كێشه‌ی سه‌ره‌كی. به‌لام له نه‌بوونی ده‌وڵه‌تی سه‌ربه‌خۆدا و بوونی ده‌سه‌لاتی ملیشیایدا له‌ناو جوگرافیایه‌كی دیاریكراو كه قۆرخكردنی سه‌رچاوه‌ی داهات و ئابووری له‌لایه‌ن حزبی بنه‌ماڵه‌و ملیشیاوه ئومێد به هیچ گۆڕانكاریه‌ك نییه. ته‌نیا رێگاچاره‌یه‌ك كه‌له‌به‌رده‌م خه‌ڵك دا مابێ ئه‌ویش هاتنه‌مایدانیان بۆ وه‌ستانه‌وه به‌رانبه‌ر ئه‌م ده‌سلاته ، ئه‌مه‌ش به رێكخستنی ناره‌زایه‌تی سه‌رتاسه‌ری خه‌ڵك ئه‌نجام ده‌درێ كه بتوانێ ئه‌و هێزانه له ده‌سلات دووربخاته‌وه وملیشیاكانیان چه‌ك بكات و و ده‌ست بگرێ به‌سه‌ر سه‌روت و سامانیان ، و ده‌سلاتی خه‌ڵك دابمه‌زرێنێ. ئه‌مه‌ش تاكه رێگایه كه بتوانێ ئاینده‌ی كوردستان به‌ره‌و خاڵێكی وه‌رچه‌رخان ببات و ژیانێكی ئاسوده‌یان بۆ ده‌ستبه‌ردار بكات. ئه‌مه ته‌نها ڕێگا چاره‌یه نه‌ك ئه‌و ئه‌فیونه‌ی به‌شێك له ڕۆشنفكران ده‌رخواردی خه‌ڵكی ده‌ده‌ن و هه‌ندێك له بزووتنه‌وه سیاسیه‌كانیش به‌شێونیه‌وه‌ن.


خۆپـیشـاندانی ناڕه‌زایی و گرژی سیاسی له میسر به‌رده‌وامه\nئه‌مڕۆ هه‌ینی ئۆپـۆزسیۆنی میسر داوای خۆپـیشـاندانی زیاتریان کرد له پاش ڕازینه‌بوونی سه‌رۆکی وڵات محه‌مه‌د مورسی بۆ هه‌ڵوه‌شـاندنه‌وه‌ی ڕیفراندۆم له‌سه‌ر به‌رنووسی نوێی ده‌سـتوری مشـتومڕ له ئامێزی وڵات و ڕازی نه‌بوونیشی بۆ پاشگه‌زبوونه‌وه له‌و ده‌سه‌ڵاته تاکڕه‌ویـیانه‌ی که مانگی ڕابردوو به گوێره‌ی ڕاگه‌یاندنێـکی ده‌سـتوری به‌خۆی به‌خشیوه.\nسه‌ربازه‌کانی سوپا به ده‌وروبه‌ری کۆشـکی سه‌رۆکایه‌تیدا له قاهیره به‌ربه‌سـتی کۆنکرێتی و ته‌لبه‌نگیان دانابوو. له میانه‌ی ئه‌م هه‌فته‌یه‌دا ناوچه‌ی کۆشـکی سه‌رۆکایه‌تی پـێـکدادانی خوێناوی خۆپـیشـانده‌رانی به‌خۆیه‌وه بینیبوو.\nڕۆژی پـێنجشه‌ممه‌ش له گه‌رمه‌ی خۆپـیشـاندانه‌کانی دژ به حکومه‌ت له قاهیره، سه‌رۆک مورسی له میانه‌ی وتارێـکی په‌خشی ته‌له‌فیزیۆنیدا، گوتی وتووێژ ته‌نها ڕێگه‌چاره‌یه بۆ قه‌یرانی ده‌سـتوری وڵات.\nهێشـتا دیار نیـیه ئاخۆ ڕابه‌رانی ئۆپـۆزسیۆن به‌شـداری له وتووێژی پـێشـنیازکراوی محه‌مه‌د مورسی بکه‌ن له ڕۆژی شه‌ممه. له میانه‌ی وتاره‌که‌یدا به‌ڕێز مورسی گوتی له به‌رامبه‌ر کوشـتنکاری و کاولکاری هیچ جۆره لێبورده‌یـیه‌کی نابێت.\nسه‌رۆکی میسر گوتی له ئاکامی خۆپـیشـاندانه‌کانی ئه‌م هه‌فته‌یه له ده‌ره‌وه‌ی کۆشـکی سه‌رۆکایه‌تی 7 که‌س کوژران و پـتر له 700 که‌سی دیکه برینداربوون. گوتیشی له‌سه‌ر تاوانکاری وه‌ک به‌کارهێنانی چه‌ک 80 که‌س ده‌سـتگیرکراون. گوتیشی هه‌ندێـک له‌وانه به‌کرێگیراون.\nشایه‌نی باسه ڕۆژی پـێـنجشه‌ممه سه‌رۆکی وڵاته یه‌کگرتووه‌کانی ئه‌مه‌ریکا براک ئۆباما به ته‌له‌فون په‌یوه‌ندی به به‌ڕێز مورسـیه‌وه کرد و تیایدا نیگه‌رانی خۆی بۆ ده‌ربڕی له باره‌ی کوشتن و برینداربوونی خۆپـیشـانده‌راندا.


Jonas 2 BDS – یونس 2 KSS\n1یونس لەناو سکی ماسییەکەوە نزای بۆ یەزدانی پەروەردگاری خۆی کرد، 2گوتی:\n«لە تەنگانەمدا هاوارم بۆ یەزدان کرد،\nلەناو سکی جیهانی مردووانەوە هاوارم کرد،\nگوێت لە دەنگم بوو.\nلەناو جەرگەی دەریاکان،\nلافاو دەوری دام،\nشەپۆلەکانت بە لێشاو\n4گوتم: ”لەبەرچاوت دەرکرام،\nبۆ تەماشاکردنی پەرستگای پیرۆزت.“\n5ئاو دەوری دام، تاکو ئەوەی ترس گەیشتە گیانم،\nقووڵایی دەوری گرتم،\nگیای دەریا لەسەرم ئاڵا.\n6تاکو بنی چیاکان شۆڕ بوومەوە،\nبۆ هەتاهەتایە لە زەوی بەندی کردم.\nئەی یەزدانی پەروەردگارم،\nبەڵام تۆ ژیانی منت لە جیهانی مردووان هێنایە دەرەوە.\n7«ئەی یەزدان، کاتێک گیانم شەکەت بوو،\nنزاکەم گەیشتە لات،\nبۆ پەرستگای پیرۆزت.\n8«ئەوانەی بتی پووچ دەپەرستن\nلە خۆشەویستی خودا بۆ خۆیان هەڵدەگەڕێنەوە.\n9بەڵام من بە دەنگی ستایشەوە\nقوربانیت بۆ سەردەبڕم،\nئەوەی نەزرم کردووە بەجێی دەهێنم.\nڕزگاری لە یەزدانەوەیە.»\n10ئینجا یەزدان فەرمانی بە ماسییەکە دا، ئەویش ڕشایەوە و یونسی فڕێدایە سەر وشکانی.\nKSS : یونس 2


ڕاپۆرتی نوێ: ئاکامه‌کانی په‌لاماری له‌شکری ئه‌مه‌ریکا به دژی ئێران « بیرو بۆچونت ده‌رببڕه کرمانشان:\nOlder: سه‌رۆک ئۆباما:” هیچ هۆکارێک نیه بۆ ئه‌مه‌ریکا و ئێران لێک دوربکه‌وه‌نه‌وه.”\nژماره‌یه‌ک له شاره‌زایانی باڵای کاروباری ئاسایش(هی هه‌ردو پارتی کۆماری و دێموکرات) که پێکهاتووه له دیپلۆماتانی پێشو و ڕێبه‌رانی له‌شکری خانه‌نشین بوو و پسپۆرانی بواری زانیاری توێژینه‌ویه‌کی تێر و ته‌سه‌لیان بڵاوکردۆته‌وه له‌سه‌ر ئاکامه‌کانی هێرشی ئاسمانی به‌دژی ئێران. کۆمه‌ڵه‌که هوشداری ده‌دات که بنچینه‌ی بیرکردنه‌وه‌یه‌کی ورد سه‌باره‌ت به شیانی به‌کارهێنانی هێز به‌دژی ئێران له ناوه‌نده‌کانی مشتومری گشتی له ئارادا نیه.\nکه‌سایه‌تی ناوداری وه‌ک برێنت سکوکرافت، چاک هێگل، لی هه‌ملتن، زبیگنیێڤ برزێزنسکی، جه‌نێراڵ ئانتۆنی زینی، بالیۆز تامس پیکیرنگ و بالیۆز ویلیام لوێر ڕاپۆرته‌که‌یان واژو کردوه.\nبه پێ ڕاپۆرته‌که، په‌لاماری له‌شکری ئه‌مه‌ریکا ده‌توانێت گرنگترین سازگه ناوکیه‌کانی ئێران وێران بکات به‌ڵام ته‌نیا بۆ ماوه‌ی چوارساڵ ده‌ست وێڕاگه‌یشتنی ئێران به بۆمبی ئه‌تۆم وه‌پاش ده‌دات و بۆی هه‌یه په‌لاماری له‌شکری ببێته مایه‌ی پێدابونی گرژی له ناو ئێران و به‌تاڵ بونی خه‌زێنه‌ی، به‌ڵام له هه‌مانکات بیانو بداته ده‌ست تاران هه‌رچۆنێک بێت بۆمبی ئه‌تۆم سازبکات.\n بالیۆزی پێشوی ئه‌مه‌ریکا ویلیام لوێر له گفتوگۆی تایبه‌تی\nله گه‌ڵ به‌شی کوردی ده‌نگی ئه‌مه‌ریکا که یه‌کێک له نوسه‌رانی ئه‌م ڕاپۆرته‌یه ده‌ڵیت له ڕاپۆرته‌که گه‌یشتونه‌ته ئه‌و ئاکامه که ئه‌گه‌ر په‌لاماری ئێران بدرێت زۆر له گویینه بۆ پاراستنی خۆیان بڵێن پێویسته بۆمب دروست بکه‌ین. ئه‌و ده‌ڵێت،” به پێ هه‌ڵسه‌نگاندنی ئێمه ئه‌مرۆکه هێشتا بریاریان نه‌داوه چه‌کی ناوکی دروست بکه‌ن. به‌ڵام ئه‌گه‌ر ئێمه بریار بده‌ین بۆمبارانیان بکه‌ین، هانده‌ده‌رێن سه‌خت کار بکه‌ن و به خێراتر بۆمبه‌که سازبکه‌ن.”\nئه‌و هه‌روه‌ها سه‌باره‌ت به سوده‌کانی لێدانی ئێران ده‌ڵێت ئه‌گه‌ر بێتو په‌لاماری ئێران بده‌ین به دڵنیایی پرۆگرامی بۆ چه‌ندین ساڵان وه‌پاش ده‌دات و نیشانی وڵاتانی هه‌رێم به تایبه‌تی ولاتانی عه‌ره‌بی سوننی هاوپه‌یمان ده‌دات که ئێمه نیگه‌رانین و ئامادێن ده‌ست به‌کار بین بۆ پاراستنیان له ده‌ست ئێرانێکی خاوه‌ن چه‌کی ناوکی و نیشانی جیهان ده‌دین ئێمه جددین له‌سه‌ر مه‌سه‌له‌ی بلاونه‌بونه‌وه‌ی چه‌کی ناوکی. ئه‌و ده‌شڵێت مه‌به‌ست له‌و ڕاپۆرته ئه‌وه‌یه ئه‌وه‌ندی بکرێت زانیارییه‌کان بخرێنه ڕو سه‌باره‌ت به پرۆگرامی ناوکی ئێران.\nڕای ئێوه به‌رامبه‌ر به‌م ڕاپۆرته چیه؟ ئایا ئێوه‌ش کۆکه‌ن له گه‌ڵ ئه‌نجامه‌کانی ڕاپۆرته‌که؟ ئایا لێدانی له‌شکری ئه‌مه‌ریکا به‌دژی ئێران کاریگه‌ری ته‌نیا بۆ چوارساڵ له سه‌ر پراۆگرامی ناوکی ئێران ده‌بێت؟ ئایا حکومه‌تی ئێران زیاتریش گه‌لی خۆی ده‌چه‌وسێنیتوه هه‌روه‌ک ڕاپۆرته‌که باس ده‌کات؟ ده‌گوترێت ئه‌مه‌ریکا ده‌رسی له باری عێراق وه‌رگرتوه و وا به هاسانی بژاری له‌شکری به ڕێگه چاره‌ی پروگرامی ناوکی نازانیت؟


هۆگر بتوێنی: له‌و باوره‌دا نییم پاشکه‌زبوونه‌وه وا به ئاسانی له پرۆسه‌ی ئاشتی دا روو بدات\nهه‌ر وه‌کو باس ده‌کرێت ئه‌مرۆ هه‌موو چاوه‌کان له ئیمرالیدایه ئاخۆ ئۆجه‌لان رێبه‌ری پارتی کرێکارانی کوردستان چ فه‌رمانێک ده‌دات سه‌باره‌ت به پرۆسه‌ی ئاشتی له تورکیا، له په‌ێوه‌ندی به باری کۆبانی ورۆژئاوای کوردستان.\nMembers of the Kurdistan Workers' Party, or PKK, are seen in the Qandil mountain range, Iraq (File Photo - August 13, 2011)\nPeople wave Kurdish flags and hold up a picture of jailed Kurdish militant leader Abdullah Ocalan (C) of the Kurdistan Workers Party (PKK) during a gathering celebrating Newroz, which marks the arrival of spring and the new year, in Diyarbakir March 21, 2\nهۆگر بتوێنی چاودێری کاروباری رامیاری له هه‌ڤپه‌ێبینێکدا له‌گه‌ڵ به‌شی کوردی ده‌نگی ئه‌مه‌ریکا ده‌ڵێت" پرۆسه‌ی ئاشتی له تورکیا دا هه‌ر وا به ئاسانی ده‌ستی پێی نه‌کردووه به‌ڵکۆ ساڵانێکی دوور و درێژ کار بۆ ئه‌وه کراوه، هه‌م له لایه‌نی کوردیه‌وه وه هه‌م له لایه‌نی ده‌وڵه‌تی تورکیاوه، کۆمه‌ڵێک هه‌نگاوی باش نراوه و مه‌ودایه‌کی زۆر بڕاوه، بۆیه من پێیم وا نییه پاشکه‌زبوونه‌وه له‌و پرۆسه وا به ئاسانی روو بدات. کاک هۆگر هه‌ر وه‌ها ده‌ڵێت له ده‌وڵه‌تی تورکیاوه وه له لایه‌ن حکومه‌تی ئاکه‌په‌وه ئه‌وان هاتوونه‌ته شوێنێک وه‌کو حیزب به زیانیان کۆتایی پێ دێت، چوونکه گه‌ڕانه‌وه له‌و پرۆسه‌یه واته گه‌ڕانه‌وه بۆ شه‌ر. کاک هۆگر ده‌شڵێت هه‌موومان ده‌زانین ئه‌و ره‌وشه‌ی که له رۆژئاوای کوردستان هه‌یه بۆ هێڵی بزوتنه‌وه‌ی کوردی که له ژێر رێبه‌رایه‌تی PKK دایه گرنگه و ستراتیژیه و ژیانیه و PKK له زۆر رووه‌وه سازشی کردووه و له داخوازیه‌کانی هاتوه‌ته خواره‌وه بۆ ئه‌وه‌ی پرسی رۆژئاوای کوردستان به شوێنێک بگات، ئه‌بێ گه‌رنتی بکرێت، بۆیه پێکه‌وه گرێ دراوون وه ئه‌و دوو پرسه ناتوانیت له یه‌ک دا ببریت".


هەورامان؛ برینداربوونی کۆڵبەرێک بە تەقەی ڕاستەوخۆی هێزە چەکدارەکانی ئێران - كۆمه‌ڵه‌ی مافی مرۆڤی کوردستان\nهەورامان؛ برینداربوونی کۆڵبەرێک بە تەقەی ڕاستەوخۆی هێزە چەکدارەکانی ئێران\nڕۆژی هەینی 19ی بەفرانباری 2720ی کوردی، کۆڵبەرێک بە ناوی” ئومێد ساڵحی” تەمەن 26 ساڵ خەڵکی گوندی نگڵ سەر بە شارۆچکەی کەلاتڕەزانی شاری سنە بە تەقەی ڕاستەوخۆی هێزە چەکدارەکانی کۆماری ئیسلامی بە خەستی بریندار بوو.\nبە گوێرەی هەواڵەکە، لە کاتێکدا گرووپک کۆڵبەر لە بەرزاییەکانی تەتەی هەورامان لە ڕۆیشتندا بوون دەکەونە بۆسەی هێزە چەکدارەکانی کۆماری ئیسلامی ئێرانەوە و ئەم کۆڵبەرە فیشەکی بەردەکەوێ و بریندار دەبێ.\nشیاوی باسە ئەم کۆڵبەرە بۆ چارەسەری پزیشکی ڕەوانەی یەکێک لە نەخۆشخانە تەندرووستییەکانی شاری مەریوان کراوە و هەنووکە لە ژێر چارەسەری پزیشکی دایە.\n← نەغەدە؛ بەردەوامیی دەستبەسەرکردن و هەڵپەسێردراوی رەوشی هاوڵاتییەک\nمهاباد؛ دەستبەسەرکردنی هاوڵاتییەک →


یەکێتی و یەكگرتو: دابینكردنی موچە لە ئاستێكی زۆر خراپدایە و ئەرکی دەسەڵاتە چارەسەری بكات\n05:25 - 27/04/2022\nشاندێکی باڵای یەکێتی نیشتیمانی کوردستان و یەكگرتوی ئیسلامی كوردستان لەسلێمانی کۆبونەوە و رایانگەیاند، خزمەتگوزارییەكان، بژێوی ژیان و دابینكردنی موچەی فەرمانبەران لە ئاستێكی زۆر خراپدایەو دەسەڵات بەرپرسەو ئەركی سەرەكیەتی بەجدی چارەسەری بكات، چونکە ناكرێت ئەو فەرمانبەرانەی كە ژیانی خۆیان بۆ خزمەتی وڵات و دامودەزگاكان بەخشیوە، "بێڕێزیان بەرانبەر بكرێت و لەپێناو وەرگرتنی موچە گیان لەدەست بدەن".\nنوسینگەی ئەمینداری گشتی یەكگرتو لەراگەیەنراوێکدا باسی لەوەکردوە، سەلاحەدین محەمەد بەهائەدین، ئەمینداری گشتی یەكگرتوی ئیسلامی كوردستان بە ئامادەبونی عومەر عەبدولعەزیز و مستەفا عەبدوڵا، كارگێڕانی ئەنجومەنی جێبەجێكردن پێشوازییان لە حاكم قادر حەمەجان، ئەندامی ئەنجومەنی باڵای سیاسی و بەرژەوەندییەكانی یەكێتی نیشتیمانی كوردستان و حامید حاجی غالید، ئەندامی مەكتەبی سیاسی یەكێتی كرد.\nهەرێم بە قۆناغێكی بێ متمانەی سیاسی و دابڕانی لایەنە سیاسیەكاندا تێدەپەڕێت\nئەوەش هاتوە، لە دیدارێكدا گفتوگۆ دەربارەی بارودۆخی عێراق و ناوچەكە كراو جەختیشكرایەوە كە عێراق و هەرێم بە قۆناغێكی بێ متمانەی سیاسی و دابڕانی لایەنە سیاسیەكاندا تێدەپەڕێت، هەروەها ناكۆكی لایەنە سیاسیەكان بارودۆخەكەی گەیاندوەتە بنبەستێكی نەخوازراو كەجێی نیگەرانیە حەوت مانگ بەسەر هەڵبژاردنی ئەنجومەنی نوێنەرانی عێراقدا تێدەپەڕێت و تائێستا هیچ هەنگاوێكی جدی نەنراوە بۆ پێكهێنانی كابینەی نوێی حكومەتی عێراق.\nهەڵبژاردنی پەرلەمانی كوردستان لە كاتی دیاری كراوی خۆیدا ئەنجام بدرێت\nلەبارەی هەڵبژاردنەکانی کوردستانیش شاندی یەکێتی و یەکگرتو دەڵێن، پێویستە هەڵبژاردنی پەرلەمانی كوردستان لە كاتی دیاری كراوی خۆیدا ئەنجام بدرێت و هەمو ئەو یاساو پرسانەشی كە ڕەهەندی نیشتیمانییان هەیە بە ڕێككەوتن تێپەڕێندرێت.\nخزمەتگوزارییەكان و بژێوی ژیان و دابینكردنی موچەی فەرمانبەران لە ئاستێكی زۆر خراپدایە\nپەیوەست بە دۆخی هەرێمی کوردستانیش لەراگەیەنراوەکەدا هاتوە، "جەختكرایەوە كە خزمەتگوزارییەكان و بژێوی ژیان و دابینكردنی موچەی فەرمانبەران لە ئاستێكی زۆر خراپدایەو دەسەڵات بەرپرسەو ئەركی سەرەكیەتی بەجدی چارەسەری بكات، ناكرێت ئەو فەرمانبەرانەی كە ژیانی خۆیان بۆ خزمەتی وڵات و دامودەزگاكان بەخشیوە و خانەنشین بون لە ئێستادا بێڕێزیان بەرانبەر بكرێت لەكاتی وەرگرتنی موچەكانیان و لەپێناو وەرگرتنی موچە گیان لەدەست بدەن."\nیەکێتی یەکگرتووی ئیسلامی


***** ***** مامۆستا مەلا عبدالله بەرواری کۆچی دوایی کردو یەکێتی زانایان پرسەنامەیەک ئاراستەی خانەوادەکەی دەکات ***** ***** شاندێکی ئەنجومەنی رۆحانی ئێزیدی سەردانی مەکتەبی تەنفیزی یەکێتی زانایان دەکات ***** ***** جێگری سه‌رۆكی په‌ڕله‌مانی عێراق: پیرۆزبێت ساڵیادی دامه‌زراندنی یه‌كێتی زانایان ***** ***** جێگری سه‌رۆكی حكومه‌ت؛ پیرۆزبایینامه‌یه‌ك ئاراسته‌ی یه‌كێتی زانایان ده‌كات ***** ***** مه‌كته‌بی ته‌نفیزی: سه‌رۆكی یه‌كێتی زانایان پێشوازی له پارێزگاری هه‌ولێر ده‌كات ***** ***** ئه‌مینداری گشتی یه‌كگرتوو پیرۆزبایی له یه‌كێتی زانایانی ئایینی ئیسلامی كوردستان ده‌كات ***** ***** پەیامی سەرۆك بارزانی بە بۆنەی پەنجاهەمین ساڵیادی دامەزراندنی یەكێتیی زانایانی ئایینی ئیسلامیی كوردستان ***** ***** پەیامی پیرۆزبایی سەرۆکی حکومەتی هەرێمی کوردستان لە یادی پەنجا ساڵەی دامەزراندنی یەکێتی زانایانی ئایینی ئیسلامیی کوردستان ***** ***** پەیامی سەرۆکی هەرێمی کوردستان له يادى دامەزراندنی یەکێتیی زانایانی ئایینی ئیسلاميی کوردستاندا ***** ***** پەیامی بەڕێز وەزیری ئەوقاف وکاروباری ئایینی بەبۆنەی ساڵیادی دامەزراندنی یەکێتی زانایانی ئایینی ئیسلامی کوردستان ***** ***** جێگری سەرۆکی پەرلەمان پیرۆزبایی لە یەکێتی زانایان دەکات ***** ***** پەیامی پیرۆزبایی لیژنەی ئەوقاف وكاروباری ئایینی بەبۆنەی (٥٠)سالەی دامەزراندنی یەكێتی زانایان\nجێگری سه‌رۆكی په‌ڕله‌مانی عێراق: پیرۆزبێت ساڵیادی دامه‌زراندنی یه‌كێتی زانایان\nجێگری سه‌رۆكی حكومه‌ت؛ پیرۆزبایینامه‌یه‌ك ئاراسته‌ی یه‌كێتی زانایان ده‌كات\nئه‌مینداری گشتی یه‌كگرتوو پیرۆزبایی له یه‌كێتی زانایانی ئایینی ئیسلامی كوردستان ده‌كات\nپەیامی سەرۆك بارزانی بە بۆنەی پەنجاهەمین ساڵیادی دامەزراندنی یەكێتیی زانایانی ئایینی ئیسلامیی كوردستان\nپەیامی پیرۆزبایی سەرۆکی حکومەتی هەرێمی کوردستان لە یادی پەنجا ساڵەی دامەزراندنی یەکێتی زانایانی ئایینی ئیسلامیی کوردستان\nئەنجومەنی باڵای فەتوا: سوتاندنی گیانداران بە زیندوویی بە هیچ شێوەیەک دروست نیە\nتا ئێستا لە کوردستان سێ مامۆستای ئایینی تووشی کۆرۆنا بوون\nزه‌كاتی ماڵی بازرگانی\nسەردەمی کۆرۆناو رۆڵی زانایانی ئایینی\nلە پێشوازی یادی مەولود لقی سلێمانی یەکێتی زانایان رێزلێنانی بەخشیە کۆمەڵێک زانای ئایینی\nبه‌رواری دابه‌زاندن: 06/11/2019 : 00:12:05\nروژي 5-11-2019 به سه رپه رشتي ماموستا ( عطا محمد پينجويني ) سه رپه رشتياري لق و به ئاماده بوني به ريز( فه ره يدون غه ريب ) به ريوه به ري گشتي ئه وقافي سليماني و ( ئاكو حسن صالح ) به ريوه به ري ئه وقافي سليماني و كارگيراني لق له باره گاي لق كوبونه وه يه كي تايبه ت به پيشوازي كردن له يادي له دايك بوني پشه واي مروڤايه تي حه زره تي ( محمد ) صلي الله عليه وسلم ئه نجام درا ، سه ره تاي كوبونه وه كه به خويندنه وه ي چه ندله ئايه تي قورئاني پيروز ده ستي پيكردو پاشان له ووته يه كدا سه رپه رشتياري لق به خير هاتني ئاماده بواني كردو پيروزبايي هاتني ساليادي له دايك بوني پيشه واي مروڤايه تي له هه موان كردو هيواي خواست ئه م سالياده ببيته مايه خيرو خوشي بو گه لاني جيهان به گشتي وگه لي كوردستان به تايبه تي ، له به شيكي تري ووته كه يدا تيشكي خسته سه ر ئامانجي كوبونه وه كه و به هه مواني راگه ياند كه يادي له دايك بوني پيغه مبه ري ئيسلام بكه ينه ده سپيكي ئاشتي وبرايه تي وخوشه ويستي و ده ستي برايه تي له م كات وساته دا دريژبكه ين.\nدواتر ( فه ره يدون غه ريب ) له ووته يه كدا سوپاسي لقي سليماني يه كيتي زاناياني كرد بو ئه وهه نگاوه گرنگه و ده ست خوشي له سه ر جه م زاناياني ئاييني كرد بو خه مخوري ودلسوزيان له سه ر پيشهات و روداوه كان له به شيكي تري ووته كه يدا باسي له ساليادي له دايك بوني پيغه مبه ري ئيسلام كردو يه ك ده نگي زاناياني ئاييني له وباره وه به پيويست زاني رايگه ياند كه ريگاناده ن هيچ ره وت و گوروپيك يه ك ده نگي و يه ك ريزي نيوان زاناياني ئاييني تيك بدات ، دواتر هه رله كونه وه كه دا ئاماده بوان سه رنج وپيشنيازه كانيان بوخزمه ت كرد ن به يه ك ده نگي زاناياني خسته روو ، پاشان خه لاتي ريز لينان به خشرايه زياتر 40 زاناي ئاييني سنوري لقي سليماني يه كيتي زانايان.\nژماره‌ی سه‌ردان : 7230120


وەزیرى دارایى زنجیرەیەک کۆبونەوە لەگەڵ فەرمانگە و بانکەکانى سلێمانى ئەنجام دەدات\nوەزیرى دارایى و ئابورى حکومەتى هەرێم بە مەبەستى رێکخستنەوەى رێکارە گومرگى و داراییەکان لەگەڵ دادگاى گومرگ و بەشى چاودێرى و پشکنینى دارایى سلێمانى و بانکى هەرێم کۆدەبێتەوە.\nئەمڕۆ دوشەممە (2/8/2021)، ئاوات جەناب نورى وەزیرى دارایى و ئابورى حکومەتى هەرێمى کوردستان بە ئامادەبونى یاسین عەبدولواحید بەڕێوەبەرى گشتى دیوانى وەزارەت، لە نوسینگەى خۆى لە سلێمانى لەگەڵ حاکم ئەحمەد حاجى و ستافى دادگاى گومرگى سلێمانى کۆبوەوە و لەگەل بەرزنرخاندنى کارەکانى دادگاى گومرگ داوای کردن دادگاکەیان لە مامەڵەکردن لەگەڵ کەیسەکاندا سەربەخۆ بێت بۆئەوەى بەشێوەیەکى دادپەروەرانە مامەڵە لەگەل هاوڵاتیان و سەرجەم کەیسەکاندا بکات و دوپاتیشى کردەوە ئەوەى لە توانایاندا بێت بۆ خزمەتى دادگاى گومرگى درێغى نەکات لە هاوکاریکردنیان.\nدواتر وەزیرى دارایى و ئابورى لەگەڵ بەڕێوەبەر و لێپرسراوى بەشەکانى فەرمانگەى باجى خانوبەرەى میرى و بەشى چاودێرى و پشکنینى دارایى سلێمانى کۆبوەوە و داوایکرد هەوڵى زیادکردنى داهات بدەن و چاودێرى ورد بن، لەپێناو زیادکردنى داهات لە هەرێمى کوردستان و رێگرى لە گەندەڵى و بەهەدەردان.\nهەر ئەمڕۆ دوشەممە، ئاوات جەناب نورى بە یاوەرى بەڕێوەبەرى دیوان و ستافى وەزارەت سەردانى بانکى ناوەندیى هەرێمى کرد و لە کۆبونەوەیەکى بەرفراواندا لەگەڵ بەڕێوەبەرى بانکەکان، داواکارییەکانی بانکەکان وەرگیرا بۆئەوەى کەموکوڕییەکانیان چارەسەر بکرێن.\nئەوە لەکاتێکدایە لە رۆژى یەکشەممەوە ئاوات شێخ جەناب، وەزیرى دارایى و ئابورى بە مەبەستى پاڵپشتى دارایى و رێکخستنەوە و زیادکردنى داهات سەردانى سلێمانى کردوە و بڕیارە سەردان و کۆبونەوەکانیشى لەگەڵ فەرمانگە و لایەنە پەیوەندیدارەکان بەردەوام بێت.


هەڕەشە و ناپەسندییەکانی مالیکی.\nئەم رۆژە رەشە و، ئەو هەموو نەهامەتییانەی کە بە سەر خەڵکی بەدبەخت و بێ تاوانی عێراقدا هاتوون .. کە لە ئەمڕۆدا بە بەدبەخترین گەل لە جیهاندا دادەنرێت و، دەوڵەتی عێراقیش نائارامترین و مەترسیدارترین وڵاتە لە جیهاندا.. ئەوعێراقەی کە لەسەر دەریاکی نەوت و گازدایە، کەچی خەڵکییەکەی بە برسێتی و بە تینویەتی و بە هەناسەساردی سەردەنێنەوە و، هی وایان هەیە بۆ دابین کردنی گوزەرانیان گورچیلەی خۆیان فرۆشتووە .. جەنابی نوری مالیکی، سەرەک وەزیرانی عێراقهۆکاری سەرکی ئەم هەموو کوێرەوەری و هەژاری برسیتی و، ناسەقامگیرییەی ئەمڕۆی عێراقە ..هەموو ئەم قەیران و شکستییانەبۆ نەزانین و بۆ نابەڵەدی مالیکی لە سیاسەت و لە سەرکردایەتی و لە بەڕێوەبردن و لە نادادپەروەریئەو دەگەڕێنەوە .. مالیکیکەسێکی کورسی پەرستە و هەر خەریکی گیرفان پڕکردنە، لە خۆبایی و تاکڕەوە .. ( هیرۆڵد ) دەڵێت : " گەورەترین بەخشی کە خوا بە نەفس نزمەکانی دابێ، لە خۆبایی بوونە " مالیکی کەسێکی ناراستە و لە ماوەی هەشت ساڵی رابردووی فەرمانڕەواییدا، نەک هەر هیچ لە بەڵێنەکانی جێبەجێ نەکردوون، بەڵکو بە پاڵەوانی شکستی و ئەو هەموو کێشانە دەزانرێت کە بەرۆکی عیراقییەکانی گرتوون و .. تا ئێستا بە هەزاران قوربانیان لێ کەوتوونەتەوە ..مالیکی لە جێی خزمەت و خزمەتگوزاری و ئاوەدان کردنەوە، هێندەی تر خەڵکی لە سادەتری پیویستییەکانی ژیان و گوزەران بێ بەش کردن، هێندەی تر عێراقی کاول و وێران کرد .. بێ کاری، نەبوونی، نەخۆشی، بێ ئاو و بێ کارەبایی، کوشتن و بڕین، زیادکردنی بەندیخانە، قورخکردنی دەسەڵات، سانسۆرکردنی ئازادی و را دەربڕین، نادیموکراتی، جیاوازی و نادادپەروەری، گەندەڵی و بەرتیل، تەقینەوەی رۆژانە،شەڕی تایفی، دژایەتی کردنی گەلی کورد،... هتد.\nئەمانەن کارەکانی مالیکی لە ماوەی هەشت ساڵی رابردوودا.. ئەو بۆ مانەوەی لەسەر کورسی ئاگری (شەری تایفی) هەڵگیرسان، ئەمڕۆ لە عێراقدا، رۆژی بە دەیان (عومەر) ناو و (عەلی) ناو دەکوژرێن، بە دەیان منداڵ و ئافرەت دەکوژرێن، ئەوەی کە ناوی ئاشتی و سەقامگیری و ئارام و ئاسوودەییە، لە سایەی دەسەڵاتی تاکڕەوی مالیکی دا بوونیان نییە.. هەموو داخوازییەرەواکانی کوردیشی پشتگوێ خستن.. بە تایبەتیش خۆدزینەوەی لە جێبەجێکردنی مادەی (١٤٠)دا، ویستی بە نان بڕان (بڕینی موچە) كورد ملکەچی فەرمانەکانی بکات .. دەیویست ئەو ئاغا بێت و کورد مسکێن بێت، بە هاوڵاتی پلە سێ لە کورد دەڕوانێت .. هەموو ئەم سیاسەتە چەوتانەی شکستیان هێنا و سەری دەخۆن ..چونکە مالیکی نە پیاویکی سیاسییەو نە لە سیاسەتیش گەیشتووە .. نە ئیدارییە و، نە شارەزایەکی سەربازیشە .. زۆربەی دەزگا گرنگ و هەستیارەکانی قۆرخ کردوون و لە دەستی خۆی دان .. بۆ پڕچەک کردنی سوپا سوپا ملیۆنییەکەی .. تا ئێستا بە ملیارات دۆلاری بە ناوی کڕینی چەکی تازەوەوەرگرتووە .. نە چەک دیارە و نە تەڕەماش ..؟ رەنگە خەڵکی بە گیل و نەزان و بێ ئاگا بزانیت ..؟ مالیکی چەند فرۆکەیەکی سیخۆی کۆنی ژەنگاوی عێراق،کە دیکتاتۆری گۆڕبەگۆڕ سەدام، لە کاتی جەنگی کەنداودا بۆ پاراستنیان ناردنی بۆ ئێران، سەرلە نوێ بۆیەیان کردوون .. مەگەر هەر خۆت بزانی چەندەها ملێون دۆلاری بە ناوی نوێژەن کردنەوەی ئەم فرۆکانەوە لا دابێت ..؟چەند جارێکیش پەرلەمانی عێراق داوای لێ کرد،کە پیویستە لە هۆڵی پەرلماندا ئامادەبیت بۆ روونکردنەوەی چارەنووسی ئەو پارە زۆرە نادیارانەی کە بۆ کڕینی چەک لای دابوون.. کە کەس نازانێت چیت لێ کردوون .. ؟! گەر شتێک لە خۆی شک نەبات .. بۆ ئامادە داواکاری پەرلەمان نەبوو .. ؟! تا لەو تومەت و گەندەڵییانەی خراونەتە پاڵی پاکانەی خۆت بکات .. ؟! یان باش دەزانیت کە پاشەڵی پیسە و بۆنی دەردەچێت و ئاشکرادەبیت .. چونکە تا ناقرگەینوقمەلە گەندەڵیدا .. تەنانەت ئەو چەکە قورسانەش کە سوپای ئەمریکا بۆ عێراقی بەجێهێشتن، سوپا فسفس پاڵەوەنەکەی پيشکەشی داعش و کۆنە بەعسییەکانیان کردن.\nمالیکی هێندە گەندەڵ بووەگەر خۆی لە (ئۆقیانووسی هێمن) یشدا هەڵبکێشیت، ئەوە مەحاڵە کە لە گەندەڵییەکانیپاک ببیتەوە . ئەو سوپا ملیۆنییەی کە حەزرەتی مالیکی شانازیی پێوە دەکرد و، هەڕەشی لە کورد و لە سونەکان دەکرد .. کەچی بۆ ماوەی کاتژمێرێکیش نەیان توانی بەرگری بکەن .. بەشێکیان پەنایان بۆ هێزی پێشمەرگەی کوردستان هێنا .. کڵاوەکانی سەریان فڕێدا و بە جلی مەدەنییەوە لە کوردستانەوە، گەڕانەوە بۆ ناو کەسوکاریان .. کورد رێزی لێ گرتن .. سوپاکەی هیچ هاوبەستەبوون (ئینتیما ) یەکی نیشتمانیان نییە .. چونکە بڕوایان بە مالیکی نییە .. کە کردوونی بە چەکێک بۆ سەرکوت کردن و شەڕی تایفی ی ناڕەوا بێ ئەنجام .. کە زیاتر برینی عێراقییەکان قووڵ دەکاتەوە .. گەرچیش زۆربەی سوپاکەی لە تایفەکەی خۆین.\nهەر سیاسەتی چەوت و نەزانینی مالیکیبوو داعش و تیرۆریستی لە عێرقدا دروست کرد .. هەر جەنابیان بوو بە بێ پرس و رای پەرلەمان، ئەفسەرە پلەدارەبەعسییەکانی سۆپای هەڵوەشاوەی عێراقی گەڕاندەوە و، کردیانی بە سەرتیب و بە پەرپرسی باڵای هێزی دیجلە و هێزەکانی تر و شوێنی هەستیار لە ناو سوپادا، ..؟! هەر تۆ مالیکییە ئەم هەموو قەیران و کێشانەیلە عێراقدا دروست کردوون .. ؟؟ نوری مالیکیتووشی پەتای تاکڕەوی بووە .. دیکتاتۆری گۆڕ بە گۆڕ ئاسایی، ئەمیش دەڵێیت : (من عێراقم و .. عیراقیش منم ) . ( منم تاقانە سەرۆکی عێراق) ( القائد الأوحد ) و،منم ( القائد الضرورە ) ( سەرکردەی پێویست ) .. پێویستە بەبێ پرس و رازی بوونی من هیچ عێراقییەک پەنجە بە ئاودا نەکات، هەموو سامانی عێراقیش دەبێت لەژێر دەستی مندا بێت .. حیزبەکەشم ( الحزبالقائد ) ە (پارتی پێشرەو)، دەبێت حیزبەکانی تری عێراق پاشکۆی حیزبەکەی من بن .. ئەمەیە عەقلییەت و بیرتەسکی نوری مالیکی .. هەر ئەم عەقلییەتە و لەخۆبایی بوونەش بوو ..کە سەری سەدامی گۆڕبە گۆڕی خوارد.\nحەزرەتی ( القائد الضرورە) ، جەنابی مالیکی،تۆ زۆر بێ شەرمانە .. بەبێ هیچ بەڵگە و بنەمایەک، بوختان بۆ گەلی کوردمان دەکەیت و تاوانبارمان دەکەیت، کە داڵدەی بەعسییەکان و داعشمان لە هەولێر داوە .. جاری ئەم قسەیەت دوورە لە راستییەوە .. دەتەوێت پاساو بۆ بەزین و شکستی و شەرمەزارییەکانت بهێنیتەوە ..؟!دەتەوێ دەستە چەورەکەت بە کورد دا بسڕیت ..؟! ( میلتون ) دەڵێت : " خراپترین چەکی نامەردان بوختانە .. " ئێمە دەزانین کە نیازی گڵاوی شاراوەت ئەوەیە کە ناکۆکی بخەیتە نێوان کورد و عەرەب و نەتەوەکانی ترەوە و ناحەز بۆ کورد پەیدا بکەیت ؟!.. دەتەوێت بەم درۆیانەت هۆی شکستییەکانت پەردەپۆش بکەیت .. ؟! حەزرەتی مالیکی سوپا بەزیو، لەم بوختانانەشت نەزانیت و سەرنەکەوتوويت، چونکە کورد زۆر لەوە گەورەترە کە بەم قسە پڕوپوچانەت، بەم بوختانانەی ئێوەی دوڕا و،شکستخواردوو، تێ بکەوێت .. یا بتوان لەکەداری بکەن.\nکورد داڵدەی بەعەسییەکان و داعشیان نەداوە و نایدەن .. بەڵکو داڵدەی بە هەزاران خێزانی برسی و رەشوڕووت و بێ دەرەتانی عەرەب و ئاشوری و تورکمانیان داوە، کە لە ترسی زۆرداری و ناهەقی و ستەمی جەنابتان، لە ترسیچەقاوەسووە چەکدارە تایبەتییەکانیجەنابتان .. ماڵ و سەروەت و سامانی خۆیانیان لە شارەکانی باشوور و ناوەڕاستی عێراقدا بە جێهێشتوون و، بە دڵنییاییەوە روویان لە شارەکانی کوردستان هەولێر و سلێمانی و کەرکوک و دهۆک و خانەقین کردووە .. کوردستان داڵدەی ئەو کەسایەتییە عەرەبە نیشتمانییە ناسراوانەی داون، کە نایانەوێت ملکەچی تۆی دیکتاتۆر بن .. بۆ ئەم کەسانە تا لە بەغدا و لە شارەکانی تری عێراقدابوون، ئەمانە نیشتمانی و دڵسۆز بوون .. بۆ هەر ئەم کەسانە کە گەیشتوونەتە هەولێر بە لای ئێوەوە ئەمانە بەعسی و داعشنو ناپاکن .. ؟! وادیارە ئەوەی هاوڕات نەبێت و کڕنۆشت بۆ نەبات بە لای تۆوە داعش و بەعسین و پەسەند نین ..؟! وا دیارە ئەو هەموو خێزانە عەرەبانەی کە روویان لە کوردستان کردوون، کە بوونەتە بارگرانییەک بەسەر کوردستانەوە .. بە هۆی ئەمانەوە کرێ خانوو و نرخی شتومەک لە بازاڕەکانی شارەکانی کوردستاندا بەرزبوونەتەوە .. بە لای ئێوە ئەم پەنابەرانە بەعسی یا داعشن و ناپاکن ..؟! جەنابی مالیکی، خۆت باش دەزانیت کە داعش و بەعسییەکان وان لە موسڵ و تکریت و بەغدا..لە ژێر دەسەڵاتەکەی تۆدان .. لە ریزی سوپاکەی تۆدان .. ئەوانن کە بارێکی قورسیان لێ بارکردووی .. لە تۆ زیاتر کێیە هۆی دروست بوونی داعش و ماعش..؟\nئێمەی کورد بەوە ناسراوین کە میللەتێکی دڵپاک و خۆشبڕوا و لێبووردەین .. هەمیشە رێز لە میوانەکانمان دەگرین .. رووی هیچ پەنابەرێکیش ناشکێنین ئەگەر نەیار و باوە کوشتەشمان بن .. ئەمەش بەشێکە لە کولتووری رەسەنمان .. نان و ئاومان لەگەڵمیوانەکانماندا بەشکردووە .. زۆر جاریش ئەم دڵپاکی و خۆشبڕواییەمان، بە زیانمان شکاونەتەوە .. لە لایەن داگیرکەرانی کوردستانەوە قۆزراوەنەتەوە .. یەکێک لەوانەش جەنابتن حەزرەتی مالیکی، کە لە سەردەمی رژێمی بەعسی فاشستیدا ، پەنات بۆ کورد هێنا و کوردستان داڵدەتی دا .. نمەکی کوردت کرد و .. لە ژێر ئاسمانی کوردستان و بە لێفەی کوردت بە خۆت دەدا .. دووجاریش بە پشتگیری کردنی کورد بووی بە سەرەک وەزیرانی عێراق و،کوردی دڵپاک و خۆشبڕوا، بڕوا و متمانەی خۆیان پێ بەخشیت .. کەچی زۆر سپڵە و بێ بەڵێننمەک حەرام دەرچووی.. لە جیاتی رێزگرتن و پێ زانین و جێ بەجێکردنی داخوازییەکانی کورد .. بە دژایەتی کردنپاداشتی کوردت دایەوە .. تا ئەو رادەیەی بژێوی ژیانی بڕین ( موچەی فەرمانبەرانی کوردستانت بڕیوە ) .. بەشە بودجەی کوردستانت بڕیوە، گەر بۆتبکرێتئاوی خواردنەوە و هەوای پاکیشی لە کورد دەبڕیت .. ئەمەش گوزارشتە لە ئەوپەڕی بێ ویژدانی و ودڵڕەقی و نامرۆیی و نامەردی و ناپیاوی و رەگەزپەرستیت .. لەمەشدا شکستان هێنا و نەتان توانی چۆک بە کورد دادەن .. لۆمەت ناکەین چونکە لەخۆبایی و نەزانیت .. ( ئەرستۆ) ش دەڵێت: " نەزان دوژمنیخۆیەتی، جا چۆن دەبێت بە هاوڕێی کەسانی تر.. " مالیکی بوختان بۆ ئێمەی کورد هەڵدەبەستی کە داڵدەی بەعسی و داعشمان داوە..؟!هەڕەشەمان لێ دەکات .. جەنابی مالیکی دیکتاتۆرەکەی پێش تو، نە بە کۆمەڵکوشتن و رەشەکوژی و نە بە ئەنفال و کیمیاباران و کاولکردنی کوردستان و، تاڵانی و دزی و، راگواستنەوە .. نەی توانی کۆڵمان پێ بدات و لە بەردەم خۆڕاگری و ئیرادەی پۆڵاینی و کۆڵنەدانی کوردا خۆی بگرێت .. جەنابتان بەو سوپا بەزیوەتانەوە هەڕەشە لە کورد دەکەن ..؟ گەر کەمێکژیر و بەڵەد و دووربین بوویتایە،چارەنووسی رەشی سەدامی دیکتاتۆرت لە بەرچاو دەگرت و، پەند و وانەت لە رسوابوون و چارەنووسی رەشی وردەگرت، گەلی عێراقت توشی ئەم رۆژە رەشە نەدەکرد.. بەڵام کورد وتەنی : " هەموو شتێک لەباریکیدا دەپسێت .. تەنها زوڵمە کە لە ئەستووریدا دەپسێت".\nباش بزانە کە کورسی تاسەر بۆ کەس نییە، بەڵام کاری باش تاسەر دەمێنی و شانازییە بۆ خاوەن کردار .. هاکا جەنابیشتان چونە هەواڵی رابردووەوە، بوون بە ( خبر کان)ە .. دڵنیام کە نەفرەتێکی زۆرت بەردەکەوێت و، بە دەگمەنیش رەحمەتت بۆ بنێرن.\nحەزرەتی مالیکی، ئەی پاڵەوانی زۆربڵێی بێ کردەوەی بەردەم مایکی کەناڵەکان .. باش بزانە کە بەو هەڕەشە بێ مانایانەت لە کورد .. کورد ناترسێت ..تۆ فریای خۆت بکەوە .. وا زیاتر لە دوو ساڵە نەتوانیوە قەزایەکی وەکو ( فەلوجە ) بگریتەوە ..بۆ دەوێریت لە نووسینگەکەی خۆت دەربچیت ..؟!لەوە زیاتر پۆز لێ مەدە و، خۆت فش مەکەرەوە .. ئێمەی کورد باش دەتناسین کە بایی چەندی .. پەندێکی کوردیمان هەیە کە دەڵێت:\n(بچۆ شارێـک کەس نەتـناسێ.. خۆت هەڵکێشە پـڕ بە کـراسێ).\nتۆ بە سوپا ملیۆنییەکەتەوە،نەتوانی قەزای ( فەلوجە) ی نزیک بەغدا کۆنترۆڵ بکەیت و، لە داعشی وەری بگریتەوە .. ئایا چۆن دەتوانیت شاری موسڵکە دووەمین گەورە شاری عێراقەبیگریتەوە .. ؟؟ دوای ئەوی سەرکردەکانی سوپاکەت ئەوهەموو چەکە قورسانەیان پێشکەش بە بەعسییەکان و داعشییەکان کرد و، زیاتر لە چوار سەد و شەست ملێونان دۆلاری بانکەکانتان بۆ بەجێ هێشتن .. ؟! جەنابی مالیکی، دوای بەزینی سوپاکەت لەموسڵ و،گرتنی شاری تکریت و بێجی و دۆرە و چەند شوێنێکی تر لە لایەن داعشی تیرۆریست و کۆنە بەعسییەکانەوە .. ئیستاش بەغدا لە ژێر ترس و هەڕەشەی گرتن دایەدوای ئەم هەموو شکستییانەت وەک (نە با و نە بارانت بینێ)، بێ شەرمانە دەتۆی پاساو بهێنیتەوە و، کورد بە لایەنێکی ئەم شکستییەت بزانی ..؟! گەر کەسێکی کەمێ بەغیرەت بوویتایە .. یان خۆت دەکوشت .. یان سەر لووتی خۆت رەش دەکرد و، یەکسەر وازت لە دەسەڵات دەهێنا و، دانت بە شکستییەکانتدا دەنا و .. داوای لێبووردنت لە گەلی عێراق دەکرد .. ئەمەش کەمترین شتە گەر بتکردایە، بۆ سڕینەوەی ئارەقی شەرمەزاریت .. کەچی هێشتا دەمت گەرمە و دەتەوێت بۆ چوار ساڵیکەش کورسییەکەت بەرنەدەیت .. پێ داگری لەسەر ئەوە دەکەیت .. کە خاوەنی زۆرترین دەنگی .. ئایە ئەو دەنگانەت بە چی هێناوە .. لە پایەی خزمەتگوزارییەکانت .. لە پاداشتی ئەو کێشە و قەیرانانە کوێرەوەرییانەیبۆ عێراقییەکانت دروستت کردوون .. ؟؟ ناتوانیت پێوەگلاندن بە کڕینی دەنگ فرۆشەکان و، خەڵەتاندنیان بە پارە و پلە و پایە و، کۆمەڵێک بەڵێنی ناڕاست بە خەڵکی بێ دەرەتانی برسی و بێ کار، بە دروشمی بریقەدار ؟ خۆت لە لێکۆڵینەوە بە دوادا چوو دا دەرباز بکەیت .. رۆژی پەلکێش کردن و لێپێچینەوەت نزیک بۆتەوە.\nستەمکارن و زۆرداران دێن و دەڕۆن .. بەڵام گەل تا هەتایە دەمێنێت و لە بن نایەت.\nتۆ پێویستە بدرێتە دادگا و لەسەر ئەو هەموو کوشتارانە و،ئاوارەبوونی بە هەزاران خێزانی عێراقی و،نانەوەی شەڕی تایفی و، بە فێرۆدانی سامانی عێراق و، پێوە گلاندن بە گەندەڵی و بە دەیان تومەتی تر ..دادگایی بکرێیت .. شایانی ئەوەش نیت کە خەڵکی عێراق بتەبخشێت .. بایکۆتکردنی کۆبوونەکان و دانیشتەکانی ئەنجومەنی وەزیرانی عێراق .. لە لایەن وەزیرە کوردەکانمانەوە .. بە بڕیارێکی بەجێ و دروستی دەزانم.\n١١\_٧\_٢٠١٤ - نەرویج


وردەکاریی نزیک بوونەوەی دوو شەڕکەری ئەمریکی لە فڕۆکەیەکی موسافریی ئێران - Mehr News Agency\nAP ١٣٩٩ Mordad ٣ ٠٩:٣٥\nNews Code 33414\nلە سەر ڕێگای تاران بۆ بەیرووت ڕووی دا؛\nوردەکاریی نزیک بوونەوەی دوو شەڕکەری ئەمریکی لە فڕۆکەیەکی موسافریی ئێران\nبەرپرسێکی ئاگادار ڕایگەیاند : ئەو فڕۆکەیەی ئەمریکا کێشەی بۆ دروست کرد بە سەلامەت لە فڕۆکەخانەی بەیرووت نیشتەوە و چەند کاتژمێر دوای ئەوە گەڕایەوە ئێران.\nبە ڕاپۆرتی ئاژانسی هەواڵی مێهر، چەند کاتژمێری لەمەوپێش فڕۆکەیەکی کۆمپانیای ماهان کە لە فڕۆکەخانەی ئیمام خومەینیەوە دەچووە بەیرووت لە ئاسمانی سووریا لەگەڵ دروست کردنی کێشە لەلایەن دوو شەڕکەری ئەمریکییەوە بەرەوڕوو بووەوە لە ئاستێکدا کە دوو شەڕکەرەکە ئەوەندە لە فڕۆکەکەی ماهان نزیک بوونەوەی کە فڕۆکەوانە ئێرانییەکە بڕیاری دا بۆ پاراستنی گیانی موسافرەکان، بەرزایی فڕۆکەکە خێرا دابەزێنێت.\nکاتژمێری ٢٣:٥٩ خولەکی بەرەبەیانی هەینی بوو کە هەواڵی نزیک بوونەوەی فڕۆکەی ئیسرئیلی کە دواتر ڕاگەیێندرا ئەمریکی بووە، لە فڕۆکەیەکی موسافربەری کۆمپانیای ماهان لە مێدیاکان بڵاو بووەوە.\nئەو فڕۆکە موسافربەرییەی ئێران کە لە فڕۆکەخانەی ئیمام خومەینییەوە دەچووە بەیرووتی پێتەختی لوبنان، پاش درکەوتن لە ئاسمانی سووریا لەلایەن دوو فڕۆکەی شەڕکەری ئەمریکییەوە هێرشی کرایە سەر.\nدەوترێت ئەو دوو شەڕکەرە کە لە بنکە سەربازی ئەمریکا لە ناوچەی مەدیتەرانە هەستاوەتەوە، تا سەد مەتری فڕۆکەکە نزیک بووەتەوە و فڕۆکەوانەکەش ناچار بووە بەرزایی فڕۆکەکە لە ناکاودا دابەزێنێت.\nبە پێی ڕاگەیاندنی فڕۆکەخانەی ئیمام، بڕیار بوو فڕۆکەکە کاتژمێر ١:٣٠ بگاتەوە ئێران ، بەڵام تۆزێک درەنگرت و کاتژمێری ٣ی بەرەبەیانی گەیشتوەوە تاران.\nسەید عەباس مووسەوی وتەبێژی وەزارەتی دەرەوە هاوپەیوەند بە ڕووداوەکەی شەوی ڕابردوو بۆ فڕۆکەی ماهان کە دەچووە بەیرووت، وتی: وردەکارییەکانی ئەو ڕووداوە تاوتوێ دەکرێت و پاش تەواو بوونی زانیارییەکان هەوڵی سیاسی و مافی پێویست دەدەین.\nوتەبێژی وەزارەتی دەرەوە زیادی کرد: لە هەمان کاتدا لە پێوەندی تەلەفۆنی مەجیس تەخت ڕەوانچی باڵوێز و نوێنەری هەمیشەیی ئێران لە نەتەوەیەکگرتووەکان لەگەل گۆترێش ئەمینداری گشتی نەتەوەیەکگرتووەکان بەڕوونی جەختی کردووە کە ئەگەر هەر ڕووداوێک لە ڕێگای گەڕانەوەدا بۆ ئەو فڕۆکە ڕوو بدات، ئێران ئەمریکا بە بەرپرس دەزانێت. ئەو پەیامە هەروەها دراوەتە باڵوێزی سویسڕا لە تاران.\nسوپای ئیسرائیل و سوپای تیرۆریستی ئەمریکا تا ئێستا سەبارەت بە ئەو ڕووداوە هیچ هەڵوێستێکیان نەبووە.\nفڕۆکەخانەی ئیمام خومەینی


Home›هەواڵ›کوردستان›روونكردنه‌وه‌یه‌ك له ڕاگه‌یاندنى لیواى یه‌كى پاراستنى سلێمانیه‌وه\nلیواى یه‌كى پاراستنى سلێمانی روونکردنەوەيەکی سەبارەت بە رەفتاری هێزە ئەمنييەکان لەگەڵ خوێندکارێک بڵاوکردەوە و رايگەياند: ئه‌وه ڕه‌فتارى هێزى ئیمه نیه، هێزه‌كانى ئێمه پۆشاكى سه‌ربازیى ده‌پۆشن له‌كاتى جێبه‌جێكردنى ئه‌ركه‌كانیان.\nدواى بڵاوكردنه‌وه‌ى گرته‌یه‌كى ڤیدیۆیى له تۆڕه‌كۆمه‌ڵایه‌تییه‌كان، كه هێرشده‌كرێته‌سه‌ر خوێندكارێك، ئێمه بۆ ڕایگشتى ڕاده‌گه‌یه‌نین ئه‌وه ڕه‌فتارى هێزى ئیمه نیه، هێزه‌كانى ئێمه پۆشاكى سه‌ربازیى ده‌پۆشن له‌كاتى جێبه‌جێكردنى ئه‌ركه‌كانیان.\nله‌گه‌ڵ ئه‌وه‌شدا به‌دواداچوونى ته‌واو ده‌كه‌ین هه‌ركه‌سێك سه‌ربه لیواكه‌ى ئێمه‌بێت و ئه‌وڕه‌فتاره‌ى كردبێت توندترین ڕێوشوێنى یاسایى له‌گه‌ڵ ده‌گرینه‌به‌ر.\nبەریتانیا ئامێرێکی نوێ دروست دەکات بە چەند چرکەیەک کۆرۆنا ئاشکرا دەکات


📕 پەندی پێشینان بە هۆنراوە المکتبة\n📅 وقت التدوين Jun 3 2018 10:52AM\n👁 تمت مشاهدة هذا السجل 5,765 مرة\nپەندی پێشینان بە هۆنراوە وەرگیراوە لە پەندەکانی ش [ المزيد... 👁] 📕 ✖ 0 2 ✔ 99% ✍ ز.س. 3-6-2018 10:52:27\n🔤 دۆ الکلمات وألعبارات\n📅 وقت التدوين Jan 10 2011 2:27PM\n👁 تمت مشاهدة هذا السجل 1,417 مرة\nدۆ لە پێکهاتەی شيرمەنيە و لە بنەچەدا شيرە و دوای ه [ المزيد... 👁] ✖ ✖ 0 1 ✔ 92% ✍ هـ.ب. 10-1-2011 14:27:52\n| وقت تکوين الصفحة: 1,841 ثانية


بەیاننامەی كۆمەڵەی خوێندكارانی كوردستان بە بۆنەی (٤٢)یەمین ساڵیادی دامەزراندنییەوە – Knwe.org\nسەرەکی » ئاراستە » بەیاننامەی كۆمەڵەی خوێندكارانی كوردستان بە بۆنەی (٤٢)یەمین ساڵیادی دامەزراندنییەوە\nمامۆستایان! خوێندكارانی خۆشەویست!\n٤٢ ساڵ لەمەوبەر، لە رۆژگاری رەشی فاشیەكاندا، لە دژوارترین هەلومەرجدا، دوای نسكۆ، بە بڕیارێكی بوێرانەو بێ سڵەمینەوە لەوەی ئەوێ رۆژێ سزای دامەزراندنی رێكخراوی پیشەیی و دیموكراتی، لەسێدارەدان بوو؛ لە ٢٦-٤-١٩٧٦ یەكەمین بەیاننامەی دامەزراندنی (یەكێتی خوێندكارانی شۆڕشگێڕی كوردستان) كە دواتر ناوەكەی گۆڕدرا بە (كۆمەڵەی خوێندكارانی كوردستان) بڵاو كرایەوە. ئەمەش پێویستیەكی مێژوویی، دیموكراسی و پیشەیی بوو. ئەركێك بوو هەروەكچۆن بە دامەزراندنی (یەكێتی نیشتیمانی كوردستان) خەونی لەمێژینەی دوژمنان، بۆ كپكردنی دەنگی كورد، لەگۆڕنراو هەرەس بە هەرەس هێنرا، ئاوهاش؛ لە بەرامبەر سیاسەتی شوڤێنی بەعس و داخستنی خوێندنگا كوردییەكان و سەپاندنی پەروەردەو زمانی عەرەبی، ئەم رێكخراوە تێكۆشەرو خۆڕاگرە وەك قەڵایەكی پۆڵایین دژی دوژمن وەستاو یەكەمین بەیاننامەی دامەزراندنی، دەنگدانەوەیەكی فراوانی هەبوو. ئاماژەیەكی گرنگیش بوو كە رێكخستنێكی گەورە، لەپشت دامەزراندنی ئەم رێكخراوەیە، بۆیەش دوو مانگ دوای دامەزراندنی كۆمەڵە، شۆڕشی نوێی گەلەكەمان دەستیپێكرد، بەمەش رژێم راچڵەكی و دەستیكرد بە گرتن و زیندانیكردنی هەڵسوڕاوانی كۆمەڵە، لەو ساوە (كۆمەڵەی خوێندكارانی كوردستان) شۆڕەسواری مەیدانی خەباتی نهێنی، خۆڕاگری لە زیندان، پێشڕەوی لە خۆپیشاندان و هەڵگری چەكی شەرەف بووەو بە درێژایی (١٥) ساڵی خەبات و تێكۆشان تا راپەڕینی شكۆداری گەلەكەمان (١٩٧٦-١٩٩١) كۆمەڵە وەك دووانەیەكی خەبات؛ هەمیشە هەڵگری چەك و قەڵەم بووەو بە خوێن و قوربانیدان، مێژووییەكی پڕ لە سەروەری و شانازی، تۆمار كردووە.\nهەڵگرانی چرای زانست!\nپێودانگی ئاستی هەر كۆمەڵێك، پەروەردەو فێربوونە، ئاستی زانستی خوێندكاران و ناوەندەكانی خوێندنە، كە هەر ئەمەشە زیندویێتی و گەشەی بەردەوامی هەر كۆمەڵێك دەردەخات. هەر بۆیە، لە دوای راپەڕینەوە، (كۆمەڵەی خوێندكارانی كوردستان) بە بەرزكردنەوەی دروشمی «خوێندنی هاوچەرخ و گۆڕینی فەلسەفەی خوێندن» بووە پێشەنگ و، ئاڵاهەڵگری گۆڕانكاری و نوێگەری. بۆ خەباتی دیموكراسی، پیشەیی، خزمەتكردن و نوێنەرایەتیكردنی خوێندكارانی كوردستانیش، رێكخراوێكی رچەشكێنی پڕبەرهەم بووە. لە زاخۆوە تا خانەقی هەزاران خوێندكار بە بەردەوامی بەشدارو سوودمەندی كاروچالاكیەكانی كۆمەڵەن، كە بە ئامانجی زیاتر خزمەتكردنیان، كاروچالاكیەكان بەردەوامیان دەبێت. سەرباری ئەمە، یادە نیشتیمانی و نەتەوەییەكان، وەك ئەركێكی نەتەوەیی بەرز راگیراون. لە پێناو ئاشناكردنی زیاتری خوێندكاران بەو زوڵم و زۆرەی لە گەلی كورد كراوە، ساڵانە بە شێوازی جیاجیا، ئەنفال، كیمیاباران، بۆردومانی قەڵادزێ و یادەكانی تر، وەك ئەركێك تا هەمیشە لەیادمان بێت، یادكراونەتەوە. هەروەها وەك ئەركێكی مرۆڤایەتی و هەستكردن بە بەرپرسیارێتی نەتەوەیی و نیشتیمانی، كادیرو ئەندامانی كۆمەڵە خۆبەخشانە كۆمەكیان كۆكردۆتەوە بۆ ئاوارەكان لە هەر ناوچەیەكەوە لە بەر بارودۆخی سەخت و دژواری جەنگ دژی كۆنەپەرستان، روویان لە هەرێمی كوردستان كردبێت. پیشەییانەتر؛ (كۆمەڵەی خوێندكارانی كوردستان) بە ئەركی خۆی زانیوە لە پێناو وەدیهێنانی مافە رەواكانی خوێندكاران، بەڕێگای یاداشتنامە، پێداگیری، خۆپیشاندان، هەموو رێگا مەدەنی و دیموكراسیەكان، بگرێتە بەرو كۆڵ نەدات، بۆیەش هەمیشە دەنگێكی زوڵال و بەهێزبووەو توانیویەتی نوێنەری راستەقینەی خوێندكاران بێت.\nساڵیادی دامەزراندنی كۆمەڵەی خوێندكارانی كوردستان، هاوكاتە لەگەڵ بانگەشەی هەڵبژاردنی پەرلەمانی عێراق كە بڕیارە لە ١٢-ی مایس بەڕێوەبچێت. ئێمە وەكو كۆمەڵەی خوێندكارانی كوردستان كە یەكەمین ساڵیادە بەڕێ دەكەین بێ پەیامی تایبەتی سەرۆك و رابەرمان، هەڤاڵ مام جەلال، سڵاو دەنێرین بۆ روحی بەرزەفڕی رابەری گەلی كوردستان و، پەیمان نوێ دەكەینەوە كە درێژەپێدەرو پارێزەری رێبازو چەپكەگوڵەكەی دەبین، هەربۆیەش داوا لە خوێندكاران، مامۆستایان و كۆمەڵانی خەڵكی كوردستان بەگشتی دەكەین كە لیستی خاوەن بڕواو نوێبونەوەو گۆڕانكاری، لیستی سووربوون لەسەر جێبەجێ كردنی دەستور و ماددەی ١٤٠و چەسپاندنی دیموكراسی و دژایەتی كردنی شۆڤینیەت و تایەفەگەری و هەڵگرتنی گەمارۆی ئابوری، لیستی شۆڕشی نوێ و راپەڕین، لیستی پشتیوانی خوێندكاران و مامۆستایان، تاكە لیست كە نوێنەری راستەقینەی كۆمەڵانی خەڵكی كوردستان دەبێت و پارێزەری دەستكەوتەكانی بەدیهاتوو، كۆڵنەدان و بەدیهێنەری مافە بەدینەهاتووەكان، لیستەكەی رێبازی مام جەلال و شەهیدان، لیستی ژمارە (١٦٢)ی یەكێتی نیشتمانیی كوردستان هەڵبژێرن.\nسڵاو لە گیانی پاكی شەهیدانی كوردو كورستان…\nسڵاو لە خەبات و تێكۆشانی ٤٢ ساڵی خەباتكارو تێكۆشەرانی كۆمەڵەی خوێندكارانی كوردستان…\nبەرەو سەركەوتنی لیستی ١٦٢ ی یەكێتی نیشتمانی كوردستان…\nكۆمەڵەی خوێندكارانی كوردستان


ئایا تۆ لەو كەسانەی كە پشتت دەتەقێنی؟ زیانەكانی تەقاندنی پشتت لەسەر دركە پەتك بزانە؟ - ئاگاپرێس | Aga Press\nهه‌ینی 31 ئاب 2018\nبەروار : 31 ئاب 2018\nبە پێ ی سایتی (mental helth) یەكێك لە زیانەكانی پشت تەقاندن بریتی یە لە نەمانی نەرمی نێوان بەستەرەكان، چونكە كاتێك پشتت رادەكێشی بۆ ئەوەی گوێت لە تەقەی پشتت بێت ئەوا تۆ ئێسكەكانت ناچار دەكەیت كە بكشێت و زۆر لە یەك دوربكەوێتەوە لە باری ئاسایی خۆی و دواتر دەبێتە هۆی شل بوونی ماسولكەكانی دەوری بڕبڕەی پشت.\nلەو بارەیەوە دیفید دبلیو فلات چارەسەركاری بەهێزكردنی ئێسكەكان و ماسولكەكان لە نەتەوە یەكگرتوەكانی ئەمەریكا دەلێت: حەزكردنت بە پشت تەقاندن لە دوایدا و بەپێ كات دەبێتە هۆی دروست بوونی كێشە وەكو جوڵاندنی بڕبڕەكان و زیادكرنی ئازارو بێ هێزكردنی جومگە.\nئاگاپرێس زانست زانست و تەکنەلۆجیا ,\nلە یادی مامۆستا کەمال دەباغی ئەدیب و تێکۆشەردا..\nشاعیری بە ئاواتنەگەیشتوو جەلالی میرزا کەریم..!\nنەزار قەبانی سەد نامەی خۆشەویستی\nوەزارەتی دارایی و ئابووری ڕێنمایی نوێی بۆ سالی 2017 بڵاوکردەوە\nهێرۆ ئیبراهیم ئەحمەد روونکردنەوەیەک بڵاو دەکاتەوە


عەلی كەریمی: قاسم سولەیمانی لەقەبارەی خۆی زیاتر گەورە كرابوو – Politic Press\nعەلی كەریمی: قاسم سولەیمانی لەقەبارەی خۆی زیاتر گەورە كرابوو\nلە گفتوگۆیەكی تایبەتی بەرنامەی هەگبەی پۆڵەتیك، كە لەرادیۆی پۆڵەتیك لەگەڵ عەلی كەریمی، چاودێری سیاسی لە ساڵیادی كوژرانی قاسم سلێمانی فەرماندەی فەیلەقی قودسی سوپای پاسداران ئەنجامدرا، ناوبراو ئاماژەی بەوەكرد، رۆڵی قاسم سولەیمانی زۆر لە قەبارەی خۆی گەورەتر كرابوو.\nعەلی كەریمی وتیشی: بەشێكی ئەم گەورە كردنە هۆكارەكەی میدیای ئەمریكابوو، كە وەك جەنراڵێكی زۆر سەیر وێنای قاسم سولەیمانییان دەكرد.\nعەلی كەریمی باسی لەوەشكرد، كەسایەتی قاسم سولەیمانی دروستكراوبوو، هەم لەلایەن هێزەكانی رۆژهەڵاتی ناوەڕاست وەك هێزە میلیشیاكانی حیزبوڵڵا و حەشدی شەعبی و هەم لەلایەن خودی ئەمریكاوە.\nپۆڵەتیك پرێس: پێش ساڵیادی كوژرانی قاسم سلێمانی هەندێك پێشبینی هەبوو كە وایان دەردەخست ئێران تۆڵەیەكی كاریگەر بكاتەوە لە ئەمریكا، بەڵام ئێران تۆڵەی نەكردەوە بە رای ئێوە ئێران بۆچی تۆڵەی قاسم سلێمانی نەكردەوە؟\nعەلی كەریمی: دوای رووداوی كوشتنی قاسم سلێمانی ئێران هێرشی كردە سەربنكەی سەربازانی ئەمریكا لە بنكەی عین الاسد و لە نزیك فڕۆكەخانەی هەولێر، لە سەرەتادا وا نیشاندرا كە ئەم هێرشانە زیانی زۆریان بە ئەمریكا گەیاندووە، بەڵام دواتر دەركەوت زیانەكان بەو جۆرە نەبووە، ئەوەی هەبوو دوو كەس كوژرابوون لە بنكەی عین الاسد چەند كەسێكیش برینداربوون، ئێران هەر هەڕەشەی دەكرد، قاسم سلێمانی كەسێك بوو لە یەمەن تا عێراقی كۆنترۆڵكردبوو جۆرێك ترس و دڵەراوكێی دروستكردبوو لای وڵاتانی رۆژهەڵاتی ناوەڕاست، بۆیە للایەن میلیشیاكانی ئەو وڵاتانەوە گوێی لێدەگیرا، بۆیە بۆ ئێران قورس بوو بەبێدەنگی بمێنێتەوە، چەند رۆژێكی دیكەش ساڵیادی خستنە خوارەوەی ئەو فڕۆكەیە كە گوایە ئێران لە فڕۆكەی ئەمریكی داوە بەڵام ئەوەبوو فڕۆكەكە هی وڵاتی ئۆكرانیابوو فڕۆكەیەكی مەدەنی بوو، ئێران لەوەدا سەركەوتوو نەبوو، لەو چەند رۆژەی رابردوو ئێران لەزاری خامنەیی و روحانی و بەرپرسە باڵاكانی دیكە هەڕەشەی تۆڵە كردنەوەیان دەكرد ئەوەی بینیمان تەنها شتێك كە ئەنجامدرا لەلایەن میلیشیاكانی حەشدی شەعبی هەندێك خەڵكیان كۆكردەوە و خۆپیشاندانێكیان ئەنجامدا وە كۆمەڵێك لە سەركردەكانی حەشدی شەعبی چوون بۆ مەراسیمی كوژرانی قاسم سلێمانی.\nپۆڵەتیك پرێس: لەدوای كوژرانی قاسم سلێمانی رۆڵ و هەژموونی ئێران لە ناوچەكە چی لێهات؟\nعەلی كەریمی: بەرای من رۆڵی قاسم سلێمانی زۆر لە قەبارەی خۆی گەورەتركرابوو، بەشێكی ئەم گەورە كردنە هۆكارەكەی میدیای ئەمریكابوو كە وەك جەنراڵێكی زۆر سەیر وێنای قاسم سلێمانییان دەكرد، راستە ئەو وەكو فەرماندەی سوپای قودس دەستی هەبووە لە سوریا و یەمەن و لوبنان وە لەچەند ساڵی رابردوودا دەست وەردانی هەبووە لە بارودۆخی عێراق، لە كاتێكدا ئەمریكا عێراق بە هی خۆی دەزانێت، بە رای من زیادەڕۆیی كراوە لە گەورەكردنی قاسم سلێمانی لە ناوخۆی ئێران و ناوچەكە و جیهانیش، كەسایەتی قاسم سلێمانی دروستكراوبوو، هەم لەلایەن هێزەكانی رۆژهەڵاتی ناوەڕاست وەكو هێزە میلیشیاكانی حزب اللە و حەشدی شەعبی و هەم لەلایەن خودی ئەمریكاوە، یەكەم كەس قاسم سلێمانی وەكو پڵنگێك باسكرد خودی رۆژنامەكانی ئەمریكابوو، بۆیە ئەو ئاڵ و گۆڕەی كە چاوەڕوان دەكرێت نە روویداوە و نە روودەدات، نە ئێران توانای ئەوەی هەیە تۆڵًە بكاتەوە نە نیازی هەیە تۆڵە بكاتەوە، ئێران زۆر پێویست و گرنگە بۆ ئەمریكا.\nپۆڵەتیك پرێس: دەوترێت ئێران بۆیە تۆڵەی قاسم سلێمانی نەكردووەتەوە لەبەرئەوەی چاوی لە ئیدارەی نوێی ئەمریكایە بە سەرۆكایەتی جۆبایدن لە پێناو باشبوونی پەیوەندییەكانی هەردوولا قسەی بەڕێزتان لەمبارەیەوە چییە؟\nعەلی كەریمی: پێم وانیە ئێران لەوە تێنەگات گۆڕانكاری سەرۆك بە هەڵبژاردن لە ئەمریكا گۆڕانكاریی گەورە ناكات، لە سیاسەتی ئەو وڵاتە، هەروەك ئۆپۆزیسیۆنی ئێرانی وایاندەزانی كاتێك ترەمپ بوو بە سەرۆكی ئەمریكا دێت ئێرانیان بۆ دەڕووخێنێت، بۆیە من باوەڕناكەم لە گۆڕینی ترەمپ بۆ بایدن گۆڕانكاری گەورە بێتە پێشەوە، بەڵام ئەوەندە هەیە دیموكراتەكان لەسەرخۆترن.\nپۆڵەتیك پرێس: وەك چۆن باست لەوەكرد بوونی ئێران بۆ ئەمریكا گرنگە بۆ ئیدارەدانی ململانێ لە ناوچەكەدا، ئایا بوونی ئەمریكاش بۆ ئێران گرنگ نیە بۆ هێشتنەوەی رۆحیەتی شیعە گەرایی؟\nعەلی كەریمی: ئەوەندەی كە ئەمریكا لە رووی سیاسی و ئابوری سودی لە ململانێ لەگەڵ ئێران بینیوە، ئێرانیش دە ئەوەندە سودی لە ململانێ لەگەڵ ئەمریكا بینیوە.\nداخستنی باڵیۆزخانەی ئەمریکا لە بەغدا فێڵێكی سیاسیيە


دەستێوەردانەکانی ئەمریکا بووە هۆکاری پچڕانی ئینترنێت لە ئێران - Mehr News Agency\n24 sermawezê 2019 - 13:50\nNews Code 29485\nسەرۆکی فراکسیۆنی سەربەخۆوەکانی مەجلیس:\nدەستێوەردانەکانی ئەمریکا بووە هۆکاری پچڕانی ئینترنێت لە ئێران\nسەرۆکی فراکسیۆنی سەربەخۆوەکان وتی: یەکێک لە هۆکارەکانی پچڕانی ئینترنێت لە ناوخۆی ئێران دەستێوەردانەکانی ئەمریکا لە وڵات بوو.\nبە ڕاپۆرتی ئاژانسی هەواڵی مێهر، غوڵامعەلی جەعفەرزادە ئیمەن ئابادی سەرۆکی فراکسیۆنی سەربەخۆکانی مەجلیس سەبارەت بە کۆبوونەوەی ئەمڕۆ یەکشەممەی ئەو فراکسیۆنە بە ئامادە بوونی موحەمەد جەواد ئازەری جەهرۆمی وەزیری پێوەندییەکان، وتی: دەستێوەردانەکانی ئەمریکا هۆکاری گەورەی گەمارۆی ئازادییەکانە و ئێستا ئەو وڵاتە تویتەری جان بۆڵتۆنیشی سنووردار کردووەتەوە.\nناوبراو بە جەخت لە سەر ئەوەی کە مەجلیسی شوورای ئیسلامی گەمارۆکانی ئازەری جەهرۆمی وەزیری پێوەندییەکان لە لایەن ئەمریکاوە ئیدانە دەکات، زیادی کرد: یەکێک لە هۆکارەکانی بچرانی ئینترنت لە ناوخۆی ئێران دەستێوەردانە بێ هۆکارەکانی ئەمریکا لە وڵاتە.\nناوبراو جەختی کرد: لە کۆبوونەوەی ئەمڕۆی ئەو فراکسیۆنە وەزیری پێوەندییەکان ڕاپۆرتگەلێکی لە بواری دۆخێک کە لە وڵات هەبوو و چۆنیەتی پچڕان، ڕێکخستنەوەی ئینترنت و ڕێژەی خەسارەکان لە کۆمپانیاکانی پێشکەش کرد.\nفراکسیۆنی سەربەخۆکانی مەجلیس


EFL Trophy - ئۆڵدهام ئاتلەتیک vs Newcastle United U21 - Soccer - Yariga - Results, fixtures, tables and statistics\nبریستۆڵ ڕۆڤەرز vs. West Ham United U21 بلاکپوڵ vs. Middlesbrough U21 چارڵتۆن ئاتلەتیک vs. Fulham U21 نیوپۆرت کاونتی vs. چێڵتێنهام تاون برادفۆرد ستی vs. ڕۆسێرهام یونایتد ئۆڵدهام ئاتلەتیک vs. Newcastle United U21 مۆرکامب vs. Leicester City U21 چارڵتۆن ئاتلەتیک vs. پۆرتسمۆس کامبریج یونایتد vs. پێتربۆرۆ یونایتد ستێڤنەیج vs. Brighton U21\nئۆڵدهام ئاتلەتیک vs Newcastle United U21 4-1\nبۆندەری پارک (Oldham, Greater Manchester)\nJ. Byrne (G) 13' (دروستکرا لە لایەن: R. Flynn)\nJ. Byrne (G) 63' (دروستکرا لە لایەن: E. Doyle)\nE. Doyle (G) 69' (دروستکرا لە لایەن: R. Flynn)\n78' R. Aarons (G) (دروستکرا لە لایەن: D. Barlaser)\n'65 بۆ T. Obadeyi\n'72 بۆ M. Maouche\n'72 بۆ C. Duffus\n'71 بۆ B. Kitchen\n'64 بۆ O. Bailey\n'64 بۆ L. McNall\n'65 بۆ D. Gardner\n'71 بۆ Víctor Fernández\n'72 بۆ E. Doyle\n'72 بۆ R. Flynn\n19 J. Placide گ\nڕاهێنەر: R. Wellens\n62 N. Harker گ\n12 B. Wilson گ\n21 C. Duffus بۆ E. Doyle 72'\n30 T. Obadeyi بۆ D. Gardner 65'\n37 M. Maouche بۆ R. Flynn 72'\n28 P. Woolston گ\n56 B. Kitchen بۆ Víctor Fernández 71'\n61 O. Bailey بۆ L. McNall 64'\n24/11/18 LET ترانمێر ڕۆڤەرز 1 - 1 ئۆڵدهام ئاتلەتیک بینینی ڕووداوەکان زانیاری زیاتر لەسەر ئەم یارییە\n27/11/18 LET ئۆڵدهام ئاتلەتیک 1 - 1 لینکۆڵن ستی بینینی ڕووداوەکان زانیاری زیاتر لەسەر ئەم یارییە\n01/12/18 FAC مەیدستۆن یونایتد 0 - 2 ئۆڵدهام ئاتلەتیک بینینی ڕووداوەکان زانیاری زیاتر لەسەر ئەم یارییە\n08/12/18 LET کرێو ئالێکساندرا 0 - 2 ئۆڵدهام ئاتلەتیک بینینی ڕووداوەکان زانیاری زیاتر لەسەر ئەم یارییە\n11/12/18 FLT ڕۆچدەیڵ 2 - 0 ئۆڵدهام ئاتلەتیک بینینی ڕووداوەکان زانیاری زیاتر لەسەر ئەم یارییە\n15/12/18 LET ئۆڵدهام ئاتلەتیک 16 : 00 بەری زانیاری زیاتر لەسەر ئەم یارییە\n22/12/18 LET ئۆڵدهام ئاتلەتیک 16 : 00 ئێکسێتەر ستی زانیاری زیاتر لەسەر ئەم یارییە\n26/12/18 LET کارلیسلی یونایتد 16 : 00 ئۆڵدهام ئاتلەتیک زانیاری زیاتر لەسەر ئەم یارییە\n29/12/18 LET پۆرت ڤەیڵ 16 : 00 ئۆڵدهام ئاتلەتیک زانیاری زیاتر لەسەر ئەم یارییە\n01/01/19 LET ئۆڵدهام ئاتلەتیک 16 : 00 نۆتس کاونتی زانیاری زیاتر لەسەر ئەم یارییە\n11/04/16 UPL Newcastle United U21 1 - 4 Brighton U21 زانیاری زیاتر لەسەر ئەم یارییە\n16/07/16 HYF Darlington 1 - 5 Newcastle United U21 زانیاری زیاتر لەسەر ئەم یارییە\n29/08/17 FLT کرێو ئالێکساندرا 1 - 2 Newcastle United U21 بینینی ڕووداوەکان زانیاری زیاتر لەسەر ئەم یارییە\n03/10/17 FLT پۆرت ڤەیڵ 1 - 0 Newcastle United U21 بینینی ڕووداوەکان زانیاری زیاتر لەسەر ئەم یارییە\n07/11/17 FLT ئۆڵدهام ئاتلەتیک 4 - 1 Newcastle United U21 بینینی ڕووداوەکان زانیاری زیاتر لەسەر ئەم یارییە\n04/09/18 FLT دۆنکاستەر ڕۆڤەرز 1 - 3 Newcastle United U21 بینینی ڕووداوەکان زانیاری زیاتر لەسەر ئەم یارییە\n09/10/18 FLT نۆتس کاونتی 0 - 2 Newcastle United U21 بینینی ڕووداوەکان زانیاری زیاتر لەسەر ئەم یارییە\n13/11/18 FLT گریمسبای تاون 2 - 3 Newcastle United U21 بینینی ڕووداوەکان زانیاری زیاتر لەسەر ئەم یارییە\n04/12/18 FLT Newcastle United U21 P 1 - 1 P ماکلێسفیڵد تاون بینینی ڕووداوەکان زانیاری زیاتر لەسەر ئەم یارییە\n08/01/19 FLT سەندەرلاند - Newcastle United U21 زانیاری زیاتر لەسەر ئەم یارییە


https://1baiser.com عه‌لی عیزه‌ت بیگۆڤیج سیاسه‌تمه‌دارێكی گه‌وره و ڕووناكبیرێكی هاوچه‌رخ |\nHome بیروڕا عه‌لی عیزه‌ت بیگۆڤیج سیاسه‌تمه‌دارێكی گه‌وره و ڕووناكبیرێكی هاوچه‌رخ\nعه‌لی عیزه‌ت بیگۆڤیج وه‌ك شاخێك وابوو له ڕووی خۆ ڕاگری و ده‌ریایه‌كی گه‌وره بوو له زانیاری و كلتورێكی فراوان و سیاسه‌تمه‌دارێكی ناودارو گه‌وره و قوتابخانه‌یه‌ك له فیكری تازه‌گه‌ری و چاكسازی بوو، یه‌كێك بوو له ڕوناكبیره مۆدێرنه‌كانی ئه‌م سه‌رده‌مه‌و ئه‌مه‌ش یه‌كێك بوه له گه‌وره‌ترین جیاكه‌ره‌وه‌كانی له ڕووناكبیرانی تر، بیگۆڤیج توانیبووی زانست و كلتورو فیكرو فه‌لسه‌فه به‌یه‌که‌وه گرێ بدات و وێنه‌یه‌كی جوان بۆ پێكه‌وه به‌ستنی سیاسه‌ت و جیهاد و ده‌وڵه‌ت دروست بكات، توانی گه‌لی مسوڵمانی بۆسنه له نه‌هامه‌تی ڕزگار بكات و به‌ره‌و سه‌ربه‌خۆی و بنیاتنانی ده‌وڵه‌تیان به‌رێ، وێنه‌ی ئه‌م پیاوه له جیهانی ئیسلامیدا زۆر كه‌مه‌و هاوشێوه‌ی ڕاشید غه‌ننوشیه.\nبیگۆڤیج زۆر به دڵسۆزیه‌وه هه‌وڵیدا كه به‌شێوه‌یه‌كی دادپه‌روه‌رانه كۆتایی به‌و ململانێیه بهێنێت كه له‌سه‌ره‌تای نه‌وه‌ده‌كاندا ڕووی كردبووه ووڵاته‌كه‌ی، ئه‌مه‌ش سه‌ره‌ڕای فشاره‌كانی ئه‌وروپا. به‌ده‌ست ئه‌مه‌شه‌وه زۆر توشی ناڕه‌حه‌تی بوو، له تشرینی دووه‌می ساڵی 1995 دا ئیمزای له‌سه‌ر ڕێكه‌وتننامه‌ی (دایتۆن) بۆ ئاشتی كرد، یه‌كێكه له‌و كه‌سه ناودارانه‌ی كه توانی زۆر به سه‌ركه‌وتویی فیكرو سیاسه‌ت به‌یه‌كه‌وه گرێ بدات و ڕابه‌رایه‌تی گه‌له‌كه‌ی بكات بۆ سه‌ربه‌خۆی و ئازادی، به‌مه‌ش بیگۆڤیج بوه ئه‌ستێره‌یه‌كی ناودار له نێوان هه‌موو گه‌لانی دنیاداو به‌تایبه‌تیش گه‌لانی مسوڵمان، چالاكوانێكی سیاسی و موجاهیدێكی هاوچه‌رخ و ڕووناكبیرێكی سیاسی و زاهیدێكی مسوڵمان بوو.\nوه‌ك سه‌رۆك كۆمارێك:\nله ساته‌وه‌ختی هه‌ڵوه‌شانی یه‌كێتیی سۆڤیه‌تدا ڕابه‌رایه‌تی گه‌لی بۆسنه‌ی كرد به‌ره‌و سه‌ربه‌خۆیی، به‌م هۆیه‌شه‌وه خۆی و گه‌له‌كه‌ی توشی جینۆساید و شه‌ڕێكی ناهه‌مواربوون، به‌ڵام به پشیوانی خواو خۆڕاگری گه‌ل و بوونی سه‌ركرده‌یه‌كی لێهاتوو ،توانی به‌سه‌ر هه‌موو ئه‌و نه‌هامه‌تیانه‌دا زاڵ ببێت و دوژمه‌نه‌كانی ملكه‌چ بكات بۆ یاساو دواجاریش هه‌موو سه‌ركرده دوژمن كاره‌كان له یۆگۆسلاڤیای پێشوو درانه دادگای نێوده‌وڵه‌تی و بیگۆڤیجیش له 19/ئه‌یلۆلی/1996 دا بۆ سه‌رۆك كۆماری بۆسنه‌و هه‌تا ساڵی 2000 به‌رده‌وام بوو.\nبیگۆڤیج وه‌ك نووسه‌ر و ڕووناكبیرێك خاوه‌نی چه‌ندان وتار و توێژینه‌وه و كتێب بووه له‌وانه‌ش:\nوردبوونه‌وه و سه‌رنجدان له كۆچی پێغه‌مبه‌ر(د.خ)، دوا كه‌وتنی گه‌لانی مسوڵمان، ئیسلام له نێوان ڕۆژهه‌ڵات و ڕۆژئاوادا، درۆكردن به ناوی میدیای ئیسلامیه‌وه، ڕێگریه‌كانی به‌رده‌م گه‌شه‌پێدانی ئیسلامی، ڕاكردنم به‌ره‌و ئازادی.\nشایه‌نی باسه كتێبه‌كانی به‌ڵگه بوون له‌سه‌ر ئاڕاسته‌ی فیكری و ئه‌و خه‌مانه‌ی كه له ژیانیدا هه‌یبووه، له كتێبی : هۆكاره‌كانی دواكه‌وتنی گه‌لانی مسوڵماندا باس له ئه‌و هۆكارانه ده‌كات كه بۆته هۆی ئه‌م دواكه‌وتنانه كه له دوو خاڵدا كورتی ده‌كاته‌وه:\n1- هۆكاری ده‌ره‌وه كه له‌لایه‌ن دوژمنانه‌وه به‌سه‌ریدا سه‌پێنراوه و له هێرشی خاچ په‌رسته‌كانه‌وه له سه‌ده‌ی چواری كۆچیه‌وه ده‌ست پێده‌كات هه‌تا ئه‌مڕۆ.\n2- هۆكاری ناوخۆیی، كه ڕاسته‌وخۆ په‌یوه‌ندی به تێگه‌یشتنی مسوڵمانانه‌وه هه‌یه له ئیسلام، له‌و كتێبه‌دا ده‌ی سه‌لمێنێت كه ئیسلام هۆكار نیه بۆ دواكه‌وتن، به‌ڵكو هۆكارێكی سه‌ره‌كیه بۆ گه‌شه‌پێدان و پێشكه‌وتن. له‌و كتێبه‌دا كه وه‌ڵامی كۆمه‌ڵێك پرسیار ده‌داته‌وه له‌وانه‌ش : ئایا هه‌ژاری و دواكه‌وتویی و سه‌رشۆری ئه‌م گه‌لانه په‌یوه‌ندی به مسوڵمانبوون و ئیسلامبوونه‌وه هه‌یه؟ ئایا له‌م سه‌رده‌مه پێشكه‌وتوه‌دا ئیسلام شتێكی هه‌یه پێشكه‌شمان بكات؟\nوردبوونه‌وه‌یه‌ك له كۆچی پێغه‌مبه‌ر:\nله كتێبی دووه‌میدا كه به‌م ناوه‌وه‌یه له ساڵی 1978 دا دایناوه، كۆمه‌ڵێك دیدو بۆ چوون و وردبونه‌وه‌ی خۆی له‌سه‌ر كۆچی پێغه‌مبه‌رو هاوه‌ڵان بۆ مه‌دینه و كۆچی هه‌ندێك له هاوه‌ڵان بۆ حه‌به‌شه ده‌خاته ڕوو ، كه تیایدا وێنه‌یه‌كی جوان بۆ ئه‌و ڕووداوانه ده‌كات و هۆكارو ده‌ره‌نجامه‌كانی ڕوون ده‌كاته‌وه‌و گه‌وره‌یی ئه‌و ڕووداوانه ده‌خاته ڕوو له ڕووی پلان و ئارامی و به‌رگه كردن به‌رامبه‌ر به تاقیكردنه‌وه‌و ناخۆشیه‌كان، له هه‌مانكاتدا له ئه‌و ناخۆشی و ناڕه‌حه‌تیانه‌وه ئاسۆی ڕزگاری ده‌رده‌كه‌وێت و دوا جاریش ده‌وڵه‌تی ئیسلامی مه‌دینه له دایك ده‌بێت.\nبه‌یان و ڕاگه‌یاندنی ئیسلامی كه له ساڵی 1981 دا ده‌رچووه، بیگۆڤیج به‌شدارییه‌كی باشی تێدا هه‌بوو باسی له ڕواڵه‌ته‌كانی دواكه‌وتنی گه‌لانی مسوڵمان و سروشتی پرۆژه‌ی ئیسلامی و سیسته‌می ئیسلامی كرد به هه‌موو بنه‌ماو ڕه‌گه‌زه‌كانیه‌وه، تیایدا باسی له ئیشكالیاتی سیسته‌می ئیسلامی كردوو جه‌ختی له‌سه‌ر ئه‌وه كردبوه‌وه كه ئیسلام ته‌نها ئاین نیه، به‌ڵكو ئاین و ده‌وڵه‌ت و پڕۆگرامی ژیانه، هه‌روه‌ها باسی له په‌یوه‌ندیه‌كانی نێوان ئاینی مه‌سیحی و جوله‌كه كردوو ڕای خۆشی ده‌رباره‌ی سه‌رمایه‌داری و و سۆشیالیزم و یه‌كێتی ئیسلامی كردوه.\nبیگۆفیج دوو هه‌زارو حه‌فتاو پێنج شه‌وی له زینداندا به‌سه‌ر بردووه ،به‌ڵام زیندان نه‌یتوانیه‌وه چۆك به ئه‌م پیاوه دابدات و هه‌موو ئه‌و كاتانه‌ی كه له‌وێدا ماوه‌ته‌وه بۆوه‌ته هۆی به‌رهه‌م هێنانی فیكرێكی گه‌وره كه په‌یوه‌ندی هه‌یه به‌كاروانی ژیان و هه‌نگاونان به‌ره‌و ئازادی، بیگۆفیج زیندانه‌كه‌ی گۆڕیبوو بۆ ژورێكی ڕوناك، خه‌م و خه‌فه‌تی كردبوو به بیر كردنه‌وه‌و هه‌نگاو نان به‌ره‌و گه‌شبینی و ئاینده‌یه‌كی ڕووناك، له جیاتی گریان بۆ خۆی بۆ ئوممه‌ته‌كه‌ی ده‌گریا و فرمێسكه‌كانیشی ئه‌و ووشانه‌بوون كه له كتێبه‌كانی دا ڕه‌نگی ده‌دایه‌وه ،به‌م هۆیه‌شه‌وه بیگۆڤیج وه‌ك نمونه‌ی یه‌كێك له سه‌ركرده گه‌وره‌كانی جیهان به‌ده‌ر كه‌وت و ئێستاش وه‌ك ئه‌ستێره‌یه‌كی پڕشنگدار ده‌بینرێت له جیهانی فیكرو سیاسه‌تدا.\nئایین و ئه‌خلاق:\nده‌رباره‌ی ئاین و ئه‌خلاق كتێبێكی زۆر گرنگ و ناوداری نوسیوه كه تیایدا فه‌لسه‌فه‌و فیكرو زانست و كلتور به‌یه‌كه‌وه گرێ ده‌دات به دیدێكی فراوان و پڕ له زانیاریه‌وه توێژینه‌وه ده‌كات و باس له جیاوازی و په‌یوه‌ندیه‌كانی نێوان ئاین و فیزیا، خواو سروشت، هونه‌رو خۆشه‌ویستی و جوانى و یاساكانی خێرایی و میكانیك ده‌كات.\nئیسلام له نێوان ڕۆژهه‌ڵات و ڕۆژئاوادا:\nكتێبێكی ناوازه‌یه كه له لایه‌ن ڕێزدار عه‌لی عیزه‌ت بیگۆڤیج نوسراوه و تیایدا ئه‌وه ڕون كراوه‌ته‌وه كه ئیسلام ڕێگه‌ی سێهه‌مه بۆ ڕزگار كردنی مرۆڤایه‌تی به‌هۆی ئه‌و نه‌هامه‌تیانه‌ی كه به‌هۆی سه‌رمایه‌داری و سۆشیالیزمه‌وه توشی بووه، ئه‌مه‌ش له ئه‌نجامی توێژینه‌وه‌یه‌كی فراوانه‌وه‌یه كه ئه‌م ڕوناكبیره ئیسلامیه كردویه‌تی ده‌رباره‌ی فیكرو فه‌لسه‌فه جیهانیه‌كان، له به‌شی یه‌كه‌می كتێبه‌كه‌دا هه‌ست ده‌كه‌یت كه نوسه‌ر قوڵاییه‌كی فیكری گه‌وره‌ی هه‌یه و خاوه‌نی ڕۆشنبیریه‌كی فراوانه‌و له پاشاندا ده‌بینیت كه عه‌قلی فه‌لسه‌فی نوسه‌ر له به‌شی یه‌كه‌مدا به‌سه‌ر هه‌موو به‌شه‌كانی تره‌وه دیاره، پاشان نوسه‌ر وه‌ڵامی ئه‌و پرسیاره ده‌داته‌وه كه بۆچی ڕۆژئاواییه‌كان له ئیسلام تێ ناگه‌ن؟، نوسه‌ر ده‌ڵێت فیكری ڕۆژئاوایی له‌سه‌ر بنه‌مای تاك گه‌رایی و تاك لایه‌نه دروست بووه، ته‌نانه‌ت له ڕووی تێگه‌یشتنیشه‌وه،به‌ڵام به پێچه‌وانه‌وه ئیسلام فه‌لسه‌فه‌كه‌ی له‌سه‌ر بنه‌مای پێكه‌وه گرێدانی دوا لیزم و جیاوازیه‌كان بنیات نراوه‌و هه‌ر ئه‌مه‌شه بۆته هۆی ئه‌وه‌ی كه فه‌لسه‌فه‌ی ئیسلام بوارێكی فراوانتری هه‌یه بۆ ژیان و مرۆڤایه‌تی، چونكه ئیسلام هه‌ڵده‌ستێت به پێكه‌وه گرێدانی خواو دروست كراوه‌كان و زینده‌وه‌ران، مرۆڤ و مادده، له مرۆڤیشدا مادده‌و ژیان، مادده‌و ڕۆح، ده‌ره‌وه و ناوه‌وه.